Ibu saudara durjana diburu
Oleh MOHD YUNUS YAKKUB

18 Disember 2020, 5:12 pm
KLANG – Seorang wanita diburu polis selepas disyaki mendera anak saudara perempuannya sendiri sejak dua tahun lalu.
Suspek dikenali sebagai Maria atau Tijal berusia 40an dan merupakan warga kemboja dengan alamat terakhir di B-3-10, Tingkat 4, Blok B, Flat Taman Kapar Setia, Kapar di sini.
Ketua Polis Daerah Klang Utara, Asisten Komisioner Nurulhuda Mohd. Salleh berkata, berdasarkan laporan mangsa berusia 16 tahun mendakwa suspek sering dipukul dengan kayu di bahagian kepala, telinga digunting sehingga putus separuh serta disimbah air panas di tangan kirinya.
Katanya, penderaan itu menyebabkan mangsa mengalami kesakitan dan lebam di bahagian kepala, muka dan tangan kiri.
“Mangsa telah dibawa ke balai polis oleh seorang sukarela yang membantu komuniti kemboja di negara ini serta mempunyai hubungan rapat dengan kedutaan Kemboja.
“Sukarelawan itu telah melihat sebuah video di dalam kumpulan aplikasi WhatsApp menunjukkan mangsa didera oleh Tijal,” katanya dalam kenyataan di sini hari ini.

Sehubungan itu, Nurulhuda meminta orang ramai yang mempunyai maklumat tampil menghubungi pegawai penyiasat kes, Asisten Superintendan M. Sathiyaseelan di talian 012-5197913.
Kes disiasat mengikut Seksyen 324 Kanun Keseksaan kerana mendatangkan kecederaan menggunakan senjata. -K!ONLINE


PKPB di Kulim, Changkat Jong, Kubang Kerian dan Kusai ditamatkan
18 Disember 2020, 6:00 pm
PETALING JAYA – Majlis Keselamatan Negara (MKN) memutuskan untuk menamatkan Perintah Kawalan Pergerakan Bersyarat (PKPB) di Daerah Kulim, Kedah; Mukim Changkat Jong, Perak; Mukim (Daerah Penggawa) Kubang Kerian dan Mukim (Daerah Penggawa) Kusai pada 20 Disember ini seperti yang dijadualkan.
Menteri Kanan (Keselamatan), Datuk Seri Ismail Sabri Yaakob berkata, atas nasihat Kementerian Kesihatan (KKM) kerajaan bersetuju untuk menamatkan PKPB di semua daerah terbabit.
“Sementara itu, Perintah Kawalan Pergerakan Diperketatkan (PKPD) ditamatkan di taman-taman perumahan dalam Mukim Sungai Seluang, Kedah; Asrama Kilang Yamaha, Perak kedua-keduanya akan ditamatkan pada 20 Disember depan, lebih awal daripada dijadualkan
“Selain itu, Madrasah Ad-Diniah Al-Falahiah, Kampung Dalam Huma, Bukit Awang, Pasir Puteh turut ditamatkan PKPD seperti yang dijadualkan pada 20 Disember ini,” katanya dalam sidang akhbar harian di sini hari ini. – K! ONLINE


Buaya dan monyet bebas dijual di Britain
Oleh KOSMO!

18 Disember 2020, 5:53 pm
LONDON – Lebih daripada 100,000 haiwan liar seperti buaya dan monyet dijual secara  bebas di kedai-kedai haiwan peliharaan di Britain.
Laporan terbaharu oleh  badan kebajikan haiwan antarabangsa, World Animal Protection (WAP), mendapati banyak spesies haiwan tidak dijinakkan dijual bebas di Britain untuk dijadikan  binatang peliharaan eksotik.
Haiwan liar yang dijual di kedai haiwan peliharaan itu termasuk buaya, monyet, sugar glider dan gila monster iaitu sejenis cicak berbisa.
Berdasarkan permohonan di bawah akta Kebebasan Maklumat yang dibuat kepada pihak berkuasa tempatan, WAP mendapati  hampir 2,000 peniaga haiwan peliharaan diberi lesen oleh 283 majlis perbandaran berbeza untuk menjual haiwan liar.
Pengurus kempen WAP, Peter Kemple Hardy memberitahu,  skala penjualan hidupan liar dalam kalangan masyarakat Britain  sangat mengejutkannya.
“Haiwan liar mempunyai keperluan persekitaran, sosial dan tingkah laku kompleks yang tidak dapat dipenuhi dengan mudah oleh pemilik haiwan peliharaan.

“Haiwan seperti itu tidak patut berada di dalam rumah kita. Kami tahu bahawa pemilik haiwan peliharaan eksotik sering didorong oleh rasa cinta kepada  haiwan tetapi kenyataannya adalah untuk binatang liar, walaupun dengan niat terbaik, hidup dalam kurungan ibarat hukuman penjara seumur hidup buat hidupan liar,” katanya.
Lesen jualan sedia ada mencadangkan jumlah maksimum haiwan peliharaan eksotik yang dibenarkan dijual di Britain pada satu-satu masa adalah 64,810 reptilia, 54,634 amfibia, 23,507 burung dan 6,479 mamalia. – Agensi


PKPB di Selangor, Sabah dan beberapa lagi tempat dilanjutkan
18 Disember 2020, 5:39 pm
PETALING JAYA – Perintah Kawalan Pergerakan Bersyarat (PKPB) bagi seluruh negeri Selangor, Sabah, Wilayah Persekutuan, di Negeri Sembilan, Seremban dan Port Dickson, di Johor di Johor Bahru, Batu Pahat dan Kulai, serta di Pulau Pinang di Mukim 12 (Barat Daya) dan Mukim 13 (Timur Laut) di Perak di Ipoh dan Chemor, dilanjutkan sehingga 31 Disember depan.
Menteri Kanan (Keselamatan), Datuk Seri Ismail Sabri Yaakob berkata, tempoh PKPB tersebut akan disambung semula bermula 21 sehingga 31 Disember.
“Sementara itu pelanjutan Perintah Kawalan Pergerakan Diperketatkan (PKPD) dilanjutkan di Persiaran Paya Terubong (Relau), Mukim 13 (Timur Laut), Kawasan Flat Desa Bistari Blok A dan B, Batu Uban (Mukim 13 (Timur Laut) sehingga 31 Disember depan.
“Selain itu, Depot Tahanan Imigresen Langkap dan Kuarters Kakitangan di Perak, Penjara Seremban dan Kuarters Penjara Seremban, Negeri Sembilan juga dilanjutkan PKPD sehingga 31 Disember depan,” katanya dalam sidang akhbar harian di sini hari ini.
Tambahnya Penjara Kluang dan Kuarters Penjara Kluang di Johor akan dikenakan PKPD berkuatkuasa esok hingga 31 Disember depan. – K! ONLINE


Tun Rahah meninggal dunia
18 Disember 2020, 5:24 pm
PETALING JAYA- Tun Rahah Mohamed Noah, ibu kepada bekas Perdana Menteri, Datuk Seri Najib Tun Razak meninggal dunia di Hospital Prince Court di Kuala Lumpur hari ini pada usia 87 tahun.
Perkara itu dimaklumkan oleh bekas Pegawai Khas Najib, Datuk Isham Jalil kepada Kosmo! sebentar tadi.
Yang di-Pertuan Agong, Al-Sultan Abdullah Ria’yatuddin Al-Mustafa Billah Shah dan Sultan Perak, Sultan Nazrin Muizzuiddn Shah mencemar duli menziarahi arwah semalam.
Beberapa tokoh negara turut meluangkan masa menziarahi Tun Rahah, antaranya Perdana Menteri, Tan Sri Muhyiddin Yassin dan Ketua Pembangkang, Datuk Seri Anwar Ibrahim.
Terdahulu, Najib turut meminta orang ramai mendoakan kesihatan ibunya menerusi hantaran di laman Facebooknya. -K! ONLINE


Warga emas hilang RM107,000 ditipu ‘Tentera Laut Amerika’
Oleh MOHD SHARKAWI LONDING

18 Disember 2020, 5:32 pm
JOHOR BAHRU – Seorang ahli perniagaan warga emas kerugian kira-kira RM107,000 selepas terpedaya dengan sindiket penipuan Parcel Scam dalam satu kejadian di Kluang dekat sini semalam.
Ketua Jabatan Siasatan Jenayah Komersial (JSJK) Johor, Asisten Komisioner Mohd. Salleh Abdullah berkata, mangsa berusia 61 tahun dipercayai berkenalan dengan seorang wanita Amerika dikenali sebagai ‘Laura Andreson’ di Facebook awal November lalu.
Menurutnya, wanita itu menyamar sebagai Kapten Tentera Laut Amerika yang bertugas sebagai jururawat di Iraq dibawah Panji Pertubuhan Bangsa-Bangsa (PBB).
“Suspek memperdayakan mangsa kononnya telah mendapat hasil rampasan pemberontak seperti wang, emas, berlian dan berjanji untuk menghantar semua hasil rampasan itu kepada mangsa.
“Mangsa kemudian dihubungi seorang wanita Melayu yang kononnya sebagai ejen penghantaran barang dan mendakwa mangsa perlu membuat pembayaran bagi tujuan perkhidmatan penghantaran wang, sijil penggubahan wang haram dan cukai emas serta berlian,”katanya dalam satu kenyataan di sini.
Mohd. Salleh berkata, tanpa berfikir panjang mangsa membuat sembilan transaksi pembayaran sebanyak RM107,000.

Katanya, mangsa menyedari dirinya ditipu setelah gagal menghubungi suspek dan akaun Facebooknya juga disekat wanita berkenaan.
Ujar beliau, mangsa membuat laporan polis di Balai Polis Kluang dekat sini semalam.-K! ONLINE.


Harga RON95, RON97 naik lima sen
Oleh NOR IDAYU BOSRO

18 Disember 2020, 5:16 pm
PUTRAJAYA – Harga runcit petrol RON95 naik lima sen kepada RM1.78 seliter berbanding RM1.73 bagi tempoh bermula tengah malam ini sehingga 25 Disember depan.
Kementerian Kewangan dalam satu kenyataan berkata, harga RON97 juga naik lima sen daripada RM2.03 kepada RM2.08 seliter.
“Harga runcit diesel pula naik tiga sen iaitu daripada RM1.93 seliter kepada RM1.96 seliter,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. -K!ONLINE


Kaji skim gaji pasukan keselamatan
Oleh ZAKI SALLEH

18 Disember 2020, 5:54 pm
BIDOR – Suruhanjaya Perkhidmatan Awam (SPA) digesa supaya mengkaji semula skim gaji anggota pasukan keselamatan seperti Polis DiRaja Malaysia (PDRM) dan Angkatan Tentera Malayisa (ATM) agar struktur gajinya selaras dengan risiko tugas serta tanggungjawab yang dipikul.
Ini kerana penugasan yang diberikan kepada anggota kedua-dua pasukan ini berbeza dengan penjawat awam lain termasuk risiko kehilangan nyawa semasa bertugas.
Ahli Lembaga Pemegang Amanah Yayasan Pengaman Malaysia, Datuk Kamaruddin Mat Desa berkata, sudah tiba masanya agar skim perkhidmatan pasukan itu diukur secara berasingan dan bukan bersandarkan pada kelulusan semasa mereka menyertai perkhidmatan.
Menurut beliau, SPA perlu berlaku adil kerana cabaran pasukan keselamatan ini sememangnya berisiko selain akta perkhidmatan yang menetapkan mereka agar bersedia untuk bertugas sepanjang masa dan boleh dikerah pada bila-bila waktu.
“Mana ada sektor pekerjaan dalam perkhidmatan awam yang menetapkan peraturan sebegini kecuali polis dan tentera. Walaupun mereka memilih kerjaya ini atas dasar sukarela tetapi skim gaji perlu disemak dan tidak dilihat berat sebelah.
“Biarpun SPA ada memperuntukkan elaun-elaun bagi penugasan tertentu kepada polis dan tentera tetapi ia bukanlah dalam skim gaji, sedangkan jumlah pencen yang mereka terima apabila bersara kelak adalah mengikut gaji akhir,” ujarnya.

Beliau berkata demikian kepada pemberita semasa ditemui pada Majlis Lawatan Kebajikan Yayasan Pengaman Malaysia di Batalion 3 Pasukan Gerakan Am (PGA) Senoi Praaq di sini hari ini.
Pada majlis tersebut, beliau telah menyampaikan sumbangan kepada wira Senoi Praaq, Sarjan Norihan Tari dan mendiang Sarjan Baharuddin Ramli yang diterima isterinya, Relow Ko.
Mengulas lanjut kata Kamaruddin, SPA boleh merombak amalan ketika ini yang menggunakan sijil kelulusan berasaskan kedudukan semasa apabila menyeragamkan skim gaji polis dan tentera sama seperti penjawat awam lain dengan taraf akademik yang sama.
Tegasnya lagi, ini kerana bidang pekerjaan mereka amat berbeza, sebagai contoh antara anggota polis berpangkat Konstabel berkelulusan Sijil Pelajaran Malaysia dan kerani perkhidmatan awam dengan kelulusan serupa.
“Begitu juga dengan Senoi Praaq. Mereka bukan masyarakat Orang Asli sembarangan. Mereka adalah orang perang.
“Senoi Praaq adalah pasukan berperang. Keberanian mereka memang telah terbukti, sebab itulah kita memilih mereka dan pasukan tersebut ditubuhkan,” ujarnya.-K!ONLINE


‘Gold Mine International’ pelaburan palsu
18 Disember 2020, 3:26 pm
KUALA LUMPUR – Taktik sekumpulan individu menjanjikan pulang keuntungan tinggi menerusi pelaburan emas tidak wujud terbongkar selepas kesemua mereka diberkas dalam tiga serbuan semalam.
Serbuan di Kedah, Kuala Lumpur dan Selangor itu membawa kepada penangkapan empat suspek termasuk dalang utamanya yang dikenali dengan panggilan Datuk Nadim.
Pengarah Jabatan Siasatan Jenayah Komersial Bukit Aman, Datuk Zainuddin Yaacob berkata, sebanyak sembilan laporan polis membabitkan kerugian RM930,920 dikaitkan dengan nama pelaburan ‘Gold Mine International’ itu.
Katanya, hasil siasatan mendapati mereka ini aktif sejak September lalu dan mangsa menyedari ditipu selepas pautan portal bagi menjana pelaburan berkenaan ditutup.
“Modus operandi sindiket ini adalah menawarkan pelaburan emas yang tidak wujud menerusi empat pakej membabitkan nilai pelaburan antara 100 USD (RM420) hingga 10,000 USD (RM42,000) dengan pulangan 10 peratus hingga 13 peratus.
“Keuntungan itu akan meningkat apabila mangsa melabur dengan jumlah besar sekali gus memperoleh keuntungan antara RM42 hingga RM5,400 setiap minggu,” katanya pada sidang akhbar di sini hari ini.

Menurutnya lagi, hasil siasatan lanjut turut mendapati suspek utama itu sudah didakwa di Mahkamah Majistret Alor Gajah, Melaka pada tahun 2017 atas kesalahan penipuan pelaburan Crude Palm Oil.
Jelas beliau, tindakan mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLA) 2001 diambil termasuk menyita harta milik lelaki berusia 60 tahun itu.
“Dalam semua serbuan itu, kita merampas tiga telefon bimbit, wang tunai berjumlah RM13,600, beberapa kad ATM serta satu fail mengandungi pelbagai dokumen dipercayai berkaitan pelaburan sindiket berkenaan.
“Kesemua empat suspek itu kini direman dan kes disiasat mengikut Seksyen 420 Kanun Keseksaan,” ujarnya.
Tambah beliau, pihak polis kini sedang memburu seorang lagi suspek yang masih bebas iaitu Norafindi Daim, 48, yang beralamat terakhir di Jalan Naib Long, Tangkak, Johor.
Orang ramai yang mempunyai maklumat berhubung suspek berkenaan boleh menghubungi Pegawai Penyiasat Kes, Inspektor Muhammad Hateem Ayub Khan di talian 018 9144 979 untuk tindakan lanjut. – K! ONLINE.


KPDNHEP sambut baik dua inisiatif Shell bantu golongan memerlukan
Oleh MOHD. HUSNI MOHD. NOOR

18 Disember 2020, 4:20 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) menyambut baik inisiatif Shell dalam melaksanakan Peti Makanan Komuniti dan Sudut Barangan Komuniti di 48 rangkaian stesen minyak terpilih di seluruh negara.
Ketua Setiausaha Kementerian KPDNHEP, Datuk Seri Hasnol Zam Zam Ahmad berkata, inisiatif yang diperkenalkan itu membantu golongan memerlukan khususnya yang terjejas pendapatan akibat pandemik Covid-19.
Beliau berkata, dua inisiatif itu menyediakan kemudahan bagi mendapatkan akses bekalan makanan.
“Peti Makanan Komuniti menyediakan satu ruang bagi meletakkan barangan kering yang didermakan pelanggan Shell.
“Program ini sekali gus dapat meringankan bebas kos sara hidup yang dihadapi mereka di samping meningkatkan kesedaran rakyat untuk saling membantu antara satu sama lain,” katanya selepas mengadakan lawatan ke Stesen Minyak Shell, Presint 18, hari ini.
Hasnol Zam Zam berkata, Sudut Barangan Komuniti pula adalah penjualan barangan makanan asas dengan harga berpatutan seperti tepung, gula, makanan bertin dan lain-lain.

Beliau berkata, rangkaian stesen minyak Shell turut mengambil inisiatif untuk menjual roti Gardenia dengan harga tawaran serendah RM1 pada setiap Rabu menerusi kempen Wow Wednesday sehingga 17 Februari tahun depan tertakluk syarat. – K! ONLINE.


Pegawai bank maut kemalangan ke tempat kerja
Oleh WAT KAMAL ABAS

18 Disember 2020, 5:07 pm
BAGAN SERAI – Seorang lelaki maut selepas motosikal yang ditunggangnya bertembung dengan sebuah kereta di Kilometer 102 Jalan Ipoh-Butterworth berhampiran Taman Serai Baiduri di sini hari ini.
Dalam kejadian kira-kira pada pukul 9.30 pagi itu, mangsa, Mohd. Hayatul Firdaus Abdul Majid, 39, disahkan meninggal dunia di lokasi kejadian selepas mengalami kecederaan parah.
Ketua Polis Daerah Kerian, Superintendan Mazuki Mat berkata, siasatan awal mendapati mangsa yang merupakan pegawai di sebuah bank itu menunggang motosikal jenis SYM VF3i dalam perjalanan dari rumahnya di Kampung Jambu menuju ke tempat kerja di sebuah bank di Bagan Serai.
“Tiba di tempat kejadian, motosikal yang ditunggang mangsa dipercayai hilang kawalan sebelum masuk ke laluan bertentangan.
“Dalam pada masa sama, sebuah kereta jenis Perodua Myvi yang dipandu seorang guru berusia 48 tahun datang dari arah Bagan Serai ke Taiping tidak sempat mengelak lalu bertembung dengan motosikal ditunggang mangsa,” katanya ketika dihubungi hari ini.
Tambah Mazuki, jarak yang terlalu dekat menyebabkan pemandu kereta itu tidak dapat mengelak dari berlakunya pertembungan dengan motosikal mangsa itu.

“Pertembungan dua kenderaan itu telah menyebabkan mangsa dan motosikalnya tercampak.
“Mangsa disahkan meninggal dunia di tempat kejadian dan hasil bedah siasat yang telah dijalankan di Hospital Parit Buntar mendapati punca kematian mangsa di sebabkan kecederaan parah di bahagian kepala,” katanya.
Kes di Siasat di bawah Seksyen 41(1)Akta Pengangkutan Jalan 1987. – K! ONLINE.


MKN terima 3,836 laporan kes insiden siber setakat 30 November lalu
Oleh MOHD. HUSNI MOHD. NOOR

18 Disember 2020, 5:03 pm
PUTRAJAYA – Majlis Keselamatan Negara (MKN) melaporkan sebanyak 3,836 kes insiden siber diterima oleh organisasi sektor awam setakat 30 November lalu.
MKN menerusi kenyataan akhbar berkata, daripada kes insiden siber yang dilaporkan itu, 31.5 peratus adalah membabitkan pencerobohan dan 53.19 peratus kes pula adalah jangkitan malware.
Menurutnya, insiden siber itu boleh menjejaskan imej dan reputasi agensi yang seterusnya memberi kesan negatif kepada kepercayaan pemegang taruh dalam usaha untuk meningkatkan lagi kualiti perkhidmatan.
“Serangan Advanced Persistent Threat (APT), ransomware dan pencerobohan sistem  ICT Kerajaan adalah isu serius yang perlu diatasi kerana ianya boleh menyebabkan berlakunya ketirisan maklumat strategik, menjejaskan operasi dan mencalar imej.
“Kesannya, keselamatan dan kedaulatan negara terjejas; ekonomi dan kestabilan politik tergugat; serta kesejahteraan rakyat terancam,” katanya.
MKN berkata, bagi mengatasi ancaman berkenaan, kerajaan melancarkan Strategi Keselamatan Siber Malaysia (MCSS) pada 12 Oktober lalu.

Jelasnya, strategi itu menggariskan tindakan strategik bagi menangani ancaman siber yang semakin meningkat melalui pendekatan bersepadu meliputi pelbagai aspek keselamatan siber secara holistik dan terselaras.
Menurut MKN lagi, lanjutan daripada pelancaran MCSS, kerajaan mewujudkan satu struktur tadbir urus keselamatan siber.
“Mesyuarat pertama Jawatankuasa Keselamatan Siber Negara (JKSN) diadakan pada semalam yang dipengerusikan Menteri Kanan (Keselamatan), Datuk Seri Ismail Sabri Yaakob.
“Mesyuarat memutuskan untuk menubuhkan satu kumpulan kerja bagi menyelaras inisiatif penilaian dan pengukuhan keselamatan siber terhadap agensi-agensi sektor awam kritikal yang terpilih. Sebanyak 16 agensi dikenal pasti bagi inisiatif itu.
“Selain itu, kerajaan juga akan menggubal undang-undang mengenai keselamatan siber termasuk mewujudkan Pasukan Petugas Khas bagi mengenal pasti dan mengkaji isu-isu berkaitan keselamatan siber,” katanya.
Katanya, pelaksanaan MCSS juga merangkumi tindakan perlindungan ke atas sistem-sistem kritikal pihak swasta dan persendirian.


SWM Environment kekal jadual kutipan sampah semasa Hari Krismas
Oleh ZAKKINA WATI AHMAD TARMIZI

18 Disember 2020, 4:59 pm
SEREMBAN – Syarikat konsesi pengurusan sisa pepejal, SWM Environment Sdn. Bhd. (SWM) akan mengekalkan jadual pengutipan sisa domestik dan sisa kitar semula, pukal dan taman pada perayaan Hari Krismas nanti.
Pengurus Wilayah Melaka dan Negeri Sembilan, SWM Environment Dr. Al’ Ashari Othman berkata, pihaknya sentiasa bersiap sedia bagi memastikan sisa sampah dikutip pada masa yang ditetapkan dengan menjangkakan berlaku peningkatan buangan sisa.
“Sempena perayaan Krismas saban tahun, kami telah bersiap sedia dengan jadual kutipan, perkhidmatan kami tidak berubah walaupun hari perayaan iaitu kutipan sisa domestik dua kali dalam seminggu manakala, kutipan bagi sisa pukal dan sisa kebun sekali seminggu yang dipaparkan di setiap taman.
“Selain itu, pihak kerajaan mewajibkan pengasingan sisa kalau ia dapat dilaksanakan oleh kami dan dapat mengurangkan sampah di tapak pelupusan sampah dan bahan-bahan yang boleh dikitar semula ini ada harganya,” katanya.
Beliau berkata demikian dalam sidang akhbar selepas menyempurnakan program SWM Kasih sempena Hari Natal di Pusat Jagaan Kebajikan Kanak-kanak Budimas Orion dekat sini hari ini.
Pada program berkenaan, SWM Environment menjalankan tanggungjawab sosial korporatnya dengan memberikan sumbangan kepada 29 orang anak yatim sempena sambutan Hari Natal minggu depan.

“Kami mengadakan program ini dengan harapan dapat membawa kegembiraan kepada mereka walaupun terpaksa menyambut perayaan pada tahun ini dalam keadaan wabak Covid-19 yang sedang melanda negara kini,” kata Dr. Al’ Ashari lagi.
Dalam pada itu, katanya, dalam program berkenaan unit 3R Troopers SWM turut mendedahkan penghuni pusat jagaan tersebut dengan pelaksanaan amalan kitar semula menerusi program KITARecycle.
“Pusat jagaan tersebut boleh mendapat mata ganjaran apabila melaksanakan kitar semula dan mata ganjaran yang diperolehi boleh ditukarkan kepada bentuk wang tunai melalui pemindahan terus ke akaun dana pusat jagaan.
“Pihak syarikat percaya, dengan menerapkan pendidikan daripada kecil untuk menjadikan amalan kitar semula sebagai sebahagian daripada amalan gaya hidup terkini dapat mewujudkan generasi yang peka terhadap kesedaran penjagaan alam sekitar, ” katanya. – K! ONLINE.


Kerajaan jimat RM500 juta jika sistem kontrak premis kerajaan dihapuskan
Oleh SUBKHI SUDARJI

18 Disember 2020, 4:34 pm
PUTRAJAYA – Jaringan Pekerja Kontrak Kerajaan (JPKK) menggesa kerajaan menghapuskan sistem kontrak di premis-premis kerajaan supaya mengembalikan jaminan kerja kepada pekerja-pekerja perkhidmatan sokongan.
Penyelaras JKPP, S. Arutchelvan berkata, sehingga kini terdapat kira-kira 250,000 pekerja kontrak di seluruh negara yang bertugas dalam perkhidmatan sokongan seperti pekerja pembersihan, tukang kebun dan pengawal keselamatan yang bertugas di premis kerajaan.
Katanya, sistem kontrak itu hanya mula dilaksanakan pada tahun 1997 yang mana sebelum itu, semua pekerja merupakan kakitangan kerajaan dengan adanya jaminan kerja.
“Selama ini, kita selalu diberitahu bahawa penswastaan adalah sesuatu yang baik untuk penjimatan wang kerajaan, tetapi ia adalah sebaliknya.
“Berdasarkan kajian JPKK, pada tahun 2019, kerajaan membayar sebanyak RM1.5 bilion kepada kontraktor kawalan keselamatan untuk semua sekolah di Malaysia, tetapi kontraktor ini hanya membayar lebih kurang RM1 bilion kepada pekerja-pekerja mereka.
“Jika kerajaan menyerap balik pekerja-pekerja kontrak ini, kerajaan boleh jimat RM500 juta, malah dapat memberi jaminan kepada pekerja-pekerja kita untuk menikmati hak yang lebih baik,” katanya selepas menyerahkan memorandum kepada Kementerian Kewangan di sini semalam.

Memorandum berkenaan telah diserahkan kepada Ketua Komunikasi Korporat, Julina Johan. – K! ONLINE.


Warga Nigeria campak cucu tiri mengaku salah 4 pertuduhan
Oleh NUZULSHAM SHAMSUDDIN

18 Disember 2020, 4:26 pm
KUALA LUMPUR – Seorang lelaki warga Nigeria yang bertindak mencampak cucu tirinya dari tingkat tiga di sebuah pangsapuri di Setapak dua minggu lalu, didakwa atas enam pertuduhan antaranya membunuh, cubaaan membunuh dan melakukan seks menggunakan objek terhadap anak perempuan tirinya.
Kesemua enam pertuduhan itu, dibacakan terhadap tertuduh Ibekwe Emeka Augustine, 42, yang prosiding berlangsung di Hospital Kuala Lumpur (HKL)  pada jumaat ekoran tertuduh masih menerima rawatan akibat kecederaan yang dialami selepas terjun dari tingkat tiga rumahnya.
Pertuduhan itu dibaca dalam bahasa Inggeris di hadapan Hakim Mahkamah Sesyen Emilia Kaswati Mohamad Khalid.
Bagi pertuduhan membunuh, Ibekwe didakwa membunuh dengan menyebabkan kematian cucu tirinya yang berusia empat tahun mengikut Seksyen 302 Kanun Keseksaan yang memperuntukkan hukuman mati, jika sabit kesalahan.
Bagi pertuduhan membunuh tiada pengakuan direkodkan memandangkan kes dibawah bidang kuasa Mahkamah Tinggi.
Bagaimanapun tertuduh mengaku bersalah bagi empat pertuduhan iaitu cuba membunuh anak lelaki kandungnya, menyebabkan cedera parah terhadap isterinya, cubaan bunuh diri dan memasukkan dadah dalam badan.

Bagi pertuduhan cuba membunuh anak lelaki kandungnya berusia tujuh tahun, tertuduh didakwa mengikut Seksyen 307 Kanun Keseksaan yang membawa hukuman penjara maksimum 10 tahun dan hendaklah dikenakan denda, jika sabit kesalahan.
Bagi pertuduhan sengaja menyebabkan cedera parah ke atas isterinya yang berusia 48 tahun, pertuduhan dibuat mengikut Seksyen 325 yang dibaca bersama 326A Kanun Keseksaan yang membawa hukuman maksimum tujuh tahun dan hendaklah dikenakan denda, jika sabit kesalahan.
Dalam pada itu, pertuduhan cubaan bunuh diri, dia dituduh mengikut Seksyen 309 Kanun Keseksaan yang memperuntukkan hukuman sehingga setahun atau denda atau kedua-duanya, jika sabit kesalahan.
Sementara bagi  pertuduhan memasukkan dadah dalam badan tertuduh didakwa mengikut Seksyen mengikut Seksyen 15(1)(a) Akta Dadah Berbahaya 1952 yang memperuntukkan hukuman penjara maksimum dua tahun atau denda sehingga RM5,000 dan pengawasan tidak melebihi tiga tahun jika sabit kesalahan.
Untuk pertuduhan lain, iaitu melakukan seks dengan anak tirinya yang berusia 25 tahun dengan menggunakan objek, tertuduh mengaku tidak bersalah atas pertuduhan tersebut yang didakwa mengikut Seksyen 377CA Kanun Keseksaan yang membawa hukuman penjara sehingga 20 tahun dan sebatan, jika sabit kesalahan.
Kesemua kesalahan itu didakwa dilakukan di sebuah unit di Pangsapuri, Danau Villa, Setapak antara pukul 7.45 pagi hingga 8.15 pagi pada 29 November lalu.
Pendakwaan dikendalikan Timbalan Pendakwa Raya, Mohamad Shahrizzat Amadan manakala tertuduh tidak diwakili peguam.
Hakim Emilia Kaswati kemudian menetapkan 11 Januari 2021 untuk sebutan semula kes dan jatuh hukum sekiranya tertuduh mengekalkan pengakuan salahnya. – K! ONLINE.


Agong adakan lawatan khas ke UAE
18 Disember 2020, 3:53 pm
PETALING JAYA – Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah berkenan mengadakan lawatan khas ke Abu Dhabi, Emirah Arab Bersatu (UAE) selama lima hari bermula hari ini.
Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata, lawatan khas tersebut adalah atas jemputan Putera Mahkota Abu Dhabi, Yang Mulia Sheikh Mohamed Zayed AL Nahyan.
Katanya, agenda utama lawatan ini melibatkan perbincangan antara Baginda bersama Putera Mahkota dan kepimpinan tertinggi Kerajaan UAE berkenaan hasrat Kerajaan UAE untuk menyumbang sebanyak 500,000 dos vaksin Covid-19 kepada Malaysia bagi tujuan ujian klinikal fasa ketiga di negara ini.
“Ini menunjukkan hubungan dua hala yang kukuh dan erat terjalin antara kedua-dua negara. Ianya juga menunjukkan Malaysia dan UAE bersama berganding bahu memerangi wabak Covid-19 serta kerjasama pemulihan pasca Covid-19.
“Al-Sultan Abdullah turut akan berbincang mengenai usaha-usaha memperkukuh dan mempertingkatkan kerjasama hubungan dua hala Malaysia-UAE di dalam pelbagai sektor,” katanya dalam satu kenyataan di sini hari ini.
Jelasnya, ianya merupakan lawatan ketiga Al-Sultan Abdullah ke UAE semenjak Seri Paduka Baginda dipilih sebagai Yang di-Pertuan Agong ke-16 pada Januari tahun lepas.

Tambahnya, pada tahun 2019, UAE merupakan rakan dagang dan sumber eksport serta import terbesar di Malaysia di rantau Asia Barat dengan nilai dagangan dua hala berjumlah USD6.42 bilion (RM25.93 bilion) – K! ONLINE.


Wanita kemurungan sebelum gantung diri
Oleh ROHANA MOHD. NAWI

18 Disember 2020, 4:16 pm
TUMPAT – Seorang wanita yang ditemui mati dalam keadaan tergantung di bahagian dapur sebuah rumah di Kampung Dusun Buruk, Temangan dekat Machang Isnin lalu dipercayai mengalami masalah kemurungan.
Ketua Polis Kelantan, Deputi Komisioner Datuk Shafien Mamat berkata, mangsa yang berusia 34 tahun dipercayai mengalami masalah itu selepas diceraikan oleh bekas suaminya sejak sebulan lalu.
Katanya, siasatan lanjut turut mendapati, mangsa mempunyai rekod jenayah melibatkan penyalahgunaan dadah sebelum ini.
“Mangsa mengalami tekanan hidup sehingga mengalami kemurungan sebelum membuat keputusan untuk menggantung diri.
“Kita tidak menolak kemungkinan mangsa tertekan dengan kehidupannya termasuk hubungan antara keluarga sehingga menyebabkan wanita tersebut mengalami kemurungan dan membunuh diri, ” katanya ketika ditemui pemberita di sini semalam.
Kosmo! semalam melaporkan, seorang tukang rumah yang mahu menghantar makanan kepada bekas isterinya terkejut selepas mendapati wanita itu tergantung di dapur rumah.

Mayat mangsa dijumpai bekas suaminya yang berusia 50 tahun, dalam keadaan tidak sedarkan diri kira-kira pikul 11 malam sebelum menghubungi polis.
Dalam perkembangan lain, Shafein berkata, pihaknya sudah mengenal pasti pemilik sebenar senapang jenis AK47 yang dirampas oleh pihak polis di Kampung Bahagia, Kuala Krai pada Ahad lalu.
Katanya, sebelum ini, senapang itu ditemui bersama pasangan suami isteri dan dipercayai digunakan untuk menembak mati dua ekor gajah dua tahun lalu.
“Kita akan melakukan tangkapan dalam masa terdekat untuk membantu siasatan, “katanya.
Kosmo! kelmarin turut melaporkan, sepasang suami isteri ditahan kerana memiliki selaras senapang jenis AK47 yang dipercayai digunakan untuk menjaga kebun di Kampung Bahagia, Kuala Krai.
Dalam serbuan pada pukul 3.10 pagi itu, sepasukan pegawai dan anggota Jabatan Siasatan Jenayah Kelantan menemui sebanyak 142 butir peluru hidup di dalam rumah pekebun tersebut. – K! ONLINE.


Wanita pertama diberi jawatan Laksamana Pertama TLDM
Oleh NUR HUDA MUSA

18 Disember 2020, 4:06 pm
KUALA LUMPUR – Tentera Laut Diraja Malaysia (TLDM) mencipta sejarah apabila seorang pegawai kanan menjadi wanita pertama yang dianugerahkan pangkat Laksamana Pertama hari ini.
Panglima Tentera Laut, Laksamana Tan Sri Mohd. Reza Mohd. Sany berkata, pemakaian pangkat Laksamana Pertama kepada Rohana Jupri telah meletakkan beliau berdiri sama tinggi bersama barisan tertinggi TLDM dalam kumpulan Jawatankuasa Laksamana (JLAKS) yang sebelum ini dipelopori golongan lelaki.
“JLAKS memainkan peranan penting dalam membentuk hala tuju TLDM dan kehadiran beliau sebagai ahli JLAKS pastinya mewakili golongan wanita TLDM dalam membuat keputusan.
“Kenaikan pangkat ini membuktikan kemampuan dan kredibiliti wanita TLDM diiktiraf oleh pengurusan tertinggi dan sebagai tanda penghargaan terhadap usaha dan kemampuan yang ditunjukkan,” katanya pada sidang akhbar Majlis Pemakaian Pangkat Pegawai Kanan TLDM di KD Sri Gombak di sini hari ini.
Tambahnya, kenaikan pangkat itu juga sekaligus memberi tanggungjawab kepada Rohana untuk melaksanakan amanah yang diberikan dengan penuh dedikasi dan cemerlang.
“Saya yakin kenaikan pangkat ini akan menjadi sumber inspirasi dan pembuka jalan kepada golongan wanita TLDM untuk terus cemerlang demi perkhidmatan TLDM khasnya dan Angkatan Tentera Malaysia secara amnya. Saya percaya ada ramai lagi golongan wanita yang akan mengikut jejak langkah beliau,” jelasnya.

Terdahulu pada majlis sama, turut menyaksikan beberapa pegawai kanan TLDM yang lain telah dinaikkan pangkat iaitu Laksamana Pertama Datuk Pahlawan Affendy Suhaimi, yang dinaikkan pangkat sebagai Laksamana Muda dan sekaligus memegang jawatan Asisten Ketua Staf (AKS) Materiel.
Manakala dua pegawai iaitu Komander Mohamad Zulkefli Mohamood dinaikkan ke pangkat Kepten TLDM, kini memegang jawatan sebagai Pegawai Staf Pengangkutan, Markas Angkatan Tentera Malaysia dan Leftenan Komander Mohd. Syahrum Kamarludin dinaikkan ke pangkat Komander TLDM.
Turut hadir, Timbalan Panglima Tentera Laut, Laksamana Madya Datuk Abdul Rahman Ayob. – K! ONLINE


Nur Aimi akan jalani pembedahan akibat pendarahan dalaman
Oleh ASLIZA MUSA

18 Disember 2020, 2:42 pm
IPOH – Ibu kepada tiga kanak-kanak lelaki yang maut dalam kemalangan di Kilometer 272.5 Lebuh Raya Utara-Selatan arah utara kelmarin, dijangka menjalani pembedahan berikutan kecederaan dalaman yang dialaminya.
Difahamkan, Nur Aimi Nadiah Abdul Rahim, 27, cedera parah di beberapa bahagian badan termasuk patah tulang rusuk dan pendarahan serius di bahagian hati.
Timbalan Ketua Polis Daerah Ipoh, Superintendan Mohamad Nordin Abdullah berkata, pembedahan ke atas Nur Aimi hanya dilakukan selepas keadaannya dipastikan benar-benar stabil.
Katanya, mangsa yang dirawat dalam Unit Rawatan Rapi (ICU) Hospital Raja Permaisuri Bainun (HRPB) di sini masih tidak sedarkan diri dan diberi bantuan alat pernafasan.
“Mangsa mengalami pendarahan dalaman terutama di bahagian hati dan keadaannya kini dipantau rapi pasukan perubatan.
“Buat masa sekarang, mangsa ditidurkan sementara menunggu keadaannya stabil sepenuhnya sebelum pembedahan dapat dijalankan,” katanya ketika dihubungi di sini hari ini.

Kosmo! semalam melaporkan, dalam nahas kira-kira pukul 2.45 petang berhampiran Taman Rekreasi Gunung Lang kelmarin, tiga anak lelaki Nur Aimi Nadiah iaitu Muhammad Adam Hakimi Muhammad Alhafiz, 7; Muhammad Lutfi Hakim, 3, dan Muhammad Affan Hafiy, 1, maut di tempat kejadian akibat kecederaan di beberapa bahagian badan.
Nahas menimpa empat beranak itu berlaku apabila kereta jenis Perodua Axia dipandu Nur Aimi Nadiah terbabas lalu melanggar belakang sebuah treler yang berada di lorong kecemasan.
Mayat tiga kanak-kanak itu menjalani proses bedah siasat di Jabatan Forensik HRPB sebelum jenazah dituntut keluarga untuk urusan pengebumian di Tanah Perkuburan Islam Kampung Sungai Putat, Batu Berendam, Melaka semalam. -K! ONLINE.


[VIDEO] Amah Indonesia cederakan anak majikan didenda RM5,000
Oleh MOHD YUNUS YAKKUB

18 Disember 2020, 3:19 pm
SHAH ALAM – “Saya tiada niat buat budak itu terjatuh dan mencederakannya,”
Demikian rayuan seorang amah warga Indonesia, Meriyana Meko, 23, sebelum dijatuhi hukuman denda RM5,000 atau penjara enam bulan sekiranya gagal membayar selepas didapati bersalah di Mahkamah Sesyen di sini hari ini.
Hakim Mahkamah Sesyen Razali Ariffin turut mengenakan tertuduh bon berkelakuan baik dengan penjamin warga Malaysia dan jaminan RM5,000. Sekiranya gagal boleh dipenjarakan setahun dari tarikh hukuman dijatuhkan hari ini.
Terdahulu, Meriyana yang tidak diwakili peguam itu mengaku bersalah atas pertuduhan menyebabkan kecederaan fizikal iaitu lebam di bahagian dahi terhadap seorang kanak-kanak lelaki.
Perbuatan itu dilakukan tertuduh di sebuah rumah di Jalan Kapar, Taman Mewah di antara pukul 6 petang hingga 6.30 petang pada 3 Disember lalu.
Justeru, dia didakwa mengikut Seksyen 31 (1) (a) Akta Kanak-kanak 2001 yang memperuntukkan hukuman penjara sehingga 20 tahun atau denda tidak melebihi RM50,000 atau kedua-duanya sekali.

Sebagai tambahan kepada Subseksyen (1) turut memerintahkan orang yang disabitkan kesalahan menyempurnakan suatu bon dengan penjamin untuk berkelakuan baik selama tempoh difikirkan patut oleh mahkamah.
Berdasarkan perenggan (2) (b), khidmat masyarakat sehingga 240 jam secara berperingkat dan dilaksanakan dalam tempoh tidak melebihi enam bulan daripada tarikh diperintahkan serta tertakluk kepada apa-apa syarat dinyatakan mahkamah.
Dalam prosiding itu, Timbalan Pendakwa Raya Nor Suhaili Abu Bakar memohon hukuman berat dikenakan kepada tertuduh berikutan kepentingan awam serta kesalahan serius melibatkan kanak-kanak dengan Parlimen sebelum ini telah membuat pindaan berhubung akta tersebut.
“Rakaman televisyen litar tertutup (CCTV) jelas menunjukkan tertuduh menendang meja yang ketika itu, kanak-kanak itu ada di atas meja tersebut.
“Sebagai pembantu yang diberikan amanah menjaga anak-anak majikannya namun tertuduh tidak melaksanakan dan menyebabkan kanak-kanak itu mengalami kecederaan di bahagian kepala yang menjadi organ penting,” jelasnya.
Kosmo! pada 5 Disember lalu melaporkan seorang kanak-kanak lelaki berusia tujuh tahun cedera pada dahi apabila tersembam di lantai selepas pembantu rumah bertindak menendang meja tempatnya bermain di rumahnya di Aman Perdana di sini.
Kejadian berlaku pukul 6.30 petang ketika amah berusia 23 tahun ingin menyapu lantai di kawasan ruang tamu.- K!ONLINE


Sakinah mahu nikahi ‘mat salih’ 25 Mei depan
Oleh MOHD. HAIKAL ISA

18 Disember 2020, 2:02 pm
PETALING JAYA – Pelakon sensasi, Sharifah Sakinah akan menamatkan zaman janda apabila bakal berkahwin dengan jejaka kelahiran Sweden, Michael Hansen pada 25 Mei tahun hadapan.
Kata Sakinah atau nama lengkapnya, Sharifah Nurul Sakinah Syed Abu Bakar Al-Khaired, tarikh tersebut dipilih kerana sangat istimewa buat dirinya dan Michael.
“Tarikh itu dipilih kerana merupakan tarikh lahir saya dan Michael. Kami berkongsi tarikh lahir yang sama.
“Seperti yang dijanjikan, kalau betul ada benda yang baik, saya akan umumkan. Tapi kita tak tahu lagi sama majlis akan diadakan di Kuala Lumpur atau di Sweden. Masih 50-50 sebab dalam perbincangan dengan Covid-19 yang masih belum reda,” katanya dalam satu temu bual program televisyen.
Kata pelakon drama KL Gengster Underworld 2 itu, dia tidak akan berpindah ke Sweden kerana masih ingin berlakon di negara ini.
“Apa pun, saya takkan berpindah ke sana sebab minat saya ialah berlakon dan saya ingin bekerja di sini.

“Ia (hubungan) akan jadi macam hubungan jarak jauh. Saya akan pergi sana untuk bercuti dan begitu juga dia (Michael),” ujarnya.
Sakinah ketika dihubungi Kosmo! Online tidak menafikan perkara tersebut namun buat masa sekarang, apa yang dikongsikan dalam temu bual tersebut, itulah perancangannya.
“Maaf, saya sedang sibuk sedikit buat masa sekarang. Saya cuma harapkan doa yang baik-baik daripada orang ramai,” ujarnya ringkas.
Terdahulu, Sakinah bercerai dengan Afif Adha pada Mei lalu selepas mendirikan rumah tangga selama dua tahun dan mereka dikurniakan seorang anak perempuan. – K! ONLINE


TUDM semakin hampir terima LCA/FLIT
18 Disember 2020, 2:50 pm
SUBANG- Tentera Udara Diraja Malaysia (TUDM) semakin hampir menerima pesawat dwifungsi tempur ringan dan latihan lanjutan (LCA/FLIT).
Panglima Tentera Udara, Jeneral Tan Sri Ackbal Abdul Samad berkata, pihaknya telah menerima aliran tunai untuk perolehan berkenaan namun tidak menyatakan jumlah tersebut.
Bagaimanapun, katanya pesawat itu dijangka memasuki perkhidmatan TUDM dalam tempoh tiga tahun.
Tambahnya, pihaknya akan berbincang dengan Ketua Setiausaha Kementerian Pertahanan mengenai kaedah tender yang akan dikeluarkan.
“TUDM telah memohon bajet untuk perolehan fasa 1 bagi 18 buah pesawat melalui pendaftaran projek baharu 2021.
“Permohonan untuk perolehan fasa 2 untuk 18 buah lagi akan dilaksanakan dalam Rancangan Malaysia Ke-13,” katanya pada sidang akhbar di Pangkalan Udara Subang di sini hari ini.

TUDM memerlukan 36 buah pesawat menerusi Pelan Pembangunan Keupayaan TUDM 2055 (CAP55).
Dalam pada itu, beliau berkata senarai akhir jenis pesawat yang menjadi pilihan akan dimuktamadkan.
Antara pesawat LCA/FLIT yang pernah disebut-sebut memasuki inventori TUDM ialah FA-50, Jas-39 Gripen, dan Yak-150. -K! ONLINE.


Dua kucing British Shorthair import dari Ukraine ditahan
Oleh NUR SHARIEZA ISMAIL

18 Disember 2020, 12:04 pm
SEPANG – Dua ekor kucing yang diimport dari Ukraine ditahan pihak berkuasa di Kompleks Kargo Lapangan Terbang Antarabangsa Kuala Lumpur (KLIA) , Sepang, di sini, kelmarin.
Rampasan itu dilakukan Jabatan Perkhidmatan Kuarantin dan Pemeriksaan Malaysia (Maqis) selepas mengesan kesalahan nombor mikrocip pada dua ekor kucing jenis British Shorthair terbabit.
Pengarah Maqis Negeri Selangor, Dr. Tarmisal Alimin berkata, daripada pemeriksaan lanjut ke atas kucing tersebut mendapati, nombor mikrocip yang terdapat pada badan kucing itu tidak sama dengan dokumen permit import yang diisytiharkan.
“Kesalahan mengimport haiwan kesayangan dengan mengisytiharkan maklumat yang palsu, tidak tepat atau mengelirukan merupakan suatu kesalahan di bawah Seksyen 13, Akta Perkhidmatan Kuarantin dan Pemeriksaan Malaysia 2011.
“Sekiranya didapati melakukan kesalahan tersebut boleh didenda tidak melebihi RM5,000 atau dipenjarakan tidak melebihi dua tahun atau kedua-duanya sekali,” katanya menerusi kenyataan akhbar di sini.
Tarmisal berkata, pihak Maqis sentiasa teliti dalam melakukan pemeriksaan bagi setiap komoditi haiwan, tumbuhan serta karkas sama ada yang diimport atau dieksport.

“Pemeriksaan berterusan itu dilakukan bagi mengawal dan menjaga biosekuriti dan kawalan penyakit serta keselamatan makanan di dalam negara,” katanya. – K! ONLINE.


[VIDEO] Representasi ketiga ditolak, bicara kes Ahmad Maslan Julai 2021
Oleh NUZULSHAM SHAMSUDDIN

18 Disember 2020, 2:54 pm
KUALA LUMPUR – Ahli Parlimen Pontian, Datuk Seri Ahmad Maslan gagal dalam permohonannya buat kali ketiga untuk menggugurkan dua pertuduhan kerana gagal mengisytiharkan RM2 juta wang yang diterima dan memberi penyataan palsu kepada Suruhanjaya Pencegahan Rasuah Malaysia (SPRM).
Perkara itu dimaklumkan Timbalan Pendakwa Raya Siti Noor Hafizan Zakaria pada pengurusan kes itu di hadapan Hakim Hakim Ahmad Kamar Jamaludin di Mahkamah Sesyen di sini hari ini.
Menurut Siti Noor Hafizan representasi itu ditolak oleh Jabatan Peguam Negara pada 5 Oktober lalu. Berikutan itu perbicaraan kes tersebut akan diteruskan.
Dalam prosiding sama, Siti Noor Hafizan turut memaklumkan tarikh perbicaraan kes itu yang sepatutnya bermula pada 24 Disember ini terpaksa ditangguhkan berikutan Timbalan Pendakwa Raya dan Pegawai Penyiasat yang mengendalikan ini sedang menjalani kuarantin.
Katanya, sehubungan itu pihak-pihak memohon satu tarikh baharu untuk perbicaraan kes dijalankan.
Ketika prosiding, peguam yang mewakili Ahmad, Mohamed Baharudin Mohd. Ariff memaklumkan pihak pembelaan hanya berkelapangan pada bulan Julai 2021 memandangkan dari Januari hingga Mei pihaknya mempunyai kes-kes lain di Mahkamah Tinggi di sini dan di Shah Alam.

Sementara Siti Noor Hafizan berkata, pihak pendakwaan berkelapangan antara bulan Februari hingga Mei 2021.
Selepas mendengar permohonan kedua-dua belah Hakim Ahmad Kamar kemudian menetapkan 5 hingga 8, 12 hingga 15 dan 26 hingga 29 Julai 2021 bagi perbicaraan kes tersebut.
Mengikut pertuduhan pertama Ahmad, 54, didakwa menerima wang RM2 juta daripada Najib, yang dipercayai sebagai hasil aktiviti yang menyalahi undang-undang, melalui cek AmIslamic Bank Berhad bertarikh 27 November 2013, dan cek itu telah ditunaikan sendiri oleh Ahmad, pada hari yang sama.
Kesalahan itu didakwa dilakukan di Lembaga Hasil Dalam Negeri (LHDN) Cawangan Duta, Kompleks Pejabat Kerajaan, Jalan Tuanku Abdul Halim pada 30 April 2014.
Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001, yang membawa hukuman denda tidak melebihi RM5 juta atau penjara maksimum lima tahun atau kedua-duanya, jika sabit kesalahan.
Bagi pertuduhan kedua, Ahmad, dituduh memberi penyataan palsu kepada SPRM ketika percakapannya dirakam oleh pegawai penyiasat iaitu Ketua Penolong Kanan Penguasa Mohd Zairi Zainal, berhubung isu itu di bilik sidang media, Bangunan Parlimen, Jalan Parlimen, di sini antara pukul 2.45 petang hingga 3.30 petang pada 4 Julai 2019.
Pertuduhan itu dibuat mengikut Seksyen 32(8)c) Akta Pencegahan Pengubahan Wang Haram dan Pencegahan Pembiayaan Keganasan 2001, yang membawa hukuman denda tidak melebihi RM3 juta atau penjara maksimum lima tahun atau kedua-duanya, jika sabit kesalahan. -K!ONLINE


Remaja perempuan diberkas selepas 10 jam buang bayi
Oleh MOHD YUNUS YAKKUB

18 Disember 2020, 3:22 pm
KLANG – Seorang remaja perempuan diberkas dalam tempoh 10 jam selepas disyaki membuang bayi perempuannya di belakang sebuah rumah di Kampung Delek Kanan di sini semalam.
Penangkapan suspek berusia 18 tahun itu dilakukan pukul 10 malam selepas hadir memberikan keterangan di Ibu Pejabat Polis Daerah Klang Selatan.
Ketua Polis Daerah Klang Selatan, Asisten Komisioner Shamsul Amar Ramli berkata, siasatan mendapati suspek yang tinggal bersama ibu tirinya berhampiran lokasi kejadian mengakui membuang bayi tersebut.
Katanya, siasatan awal mendapati suspek berasal dari negeri di pantai timur.
“Semakan mendapati suspek tiada rekod jenayah dan kini direman selama empat hari bermula hari ini,” katanya dalam kenyataan di sini hari ini.
Jelas beliau kes disiasat mengikut Seksyen 317 Kanun Keseksaan.

Kosmo! semalam melaporkan seorang bayi perempuan baharu dilahirkan ditinggalkan di belakang sebuah rumah di Kampung Delek Kanan di sini hari ini.
Bayi yang bertali pusat dan mempunyai uri itu serta masih hidup ditemui pukul 12.08 tengah hari oleh seorang lelaki selepas dimaklumkan oleh sekumpulan kanak-kanak yang bermain di hadapan rumahnya. -K! ONLINE.


[VIDEO] 2,000 penduduk Hulu Kemaman terputus hubungan
Oleh NIK NUR IZZATUL HAZWANI NIK ADNAN

18 Disember 2020, 3:01 pm
KEMAMAN – Lebih 2,000 penduduk di beberapa kampung di sekitar Air Putih, Hulu Kemaman dekat sini terputus hubungan selepas beberapa jalan yang dinaiki air banjir.
Ahli Dewan Undangan Negeri Air Putih, Abdul Razak Ibrahim berkata, antara kampung terlibat ialah Kampung Batu 16, Kampung Seberang Tayor, Kampung Tebak dan Kampung Paya Mempuyu dekat sini.
“Laluan masuk ke beberapa kampung tersebut mula ditenggelami air sejak awal pagi ini berikutan limpahan Sungai Tebak dan Sungai Air Putih.
“Beberapa jalan juga terpaksa ditutup kepada semua kenderaan ringan dan kita harap penduduk bersiap sedia untuk berpindah berikutan hujan masih turun berterusan sejak pagi kelmarin,” katanya kepada Kosmo! di sini hari ini.
Abdul Razak berkata, penduduk di kawasan Air Putih perlu melalui Jalan Mak Lagam, Cheneh atau Jalan Seri Bandi-Ibok sebagai alternatif untuk ke bandar Chukai di sini.
Seorang lagi penduduk, Mohamad Azri Ismail, 26, dari Kampung Dadong dekat sini pula berkata, dia terpaksa melalui laluan Jalan Mak Lagam sejauh 50 kilometer untuk ke tempat kerja di pusat bandar Chukai.

“Laluan biasa hanya 25 kilometer, Jalan Mak Lagam ini bukan sahaja dua kali ganda jauhnya, malah berbukit serta berselekoh tapi saya tiada pilihan lain untuk ke tempat kerja,” katanya. – K! ONLINE


Transit hotel sebelum sindiket hantar pulang
Oleh MOHD YUNUS YAKKUB

18 Disember 2020, 3:14 pm
KLANG – Taktik sindiket penyeludupan warga asing menjadikan sebuah hotel bajet sebagai transit terbongkar dalam serbuan di sekitar daerah ini baru-baru ini.
Dalam serbuan pukul 12.30 tengah malam pada Sabtu lalu membawa penahanan 40 individu termasuk dua tekong darat warga tempatan berusia setahun hingga 50an.
Turut diberkas adalah ketua sindiket tersebut yang merupakan warga Indonesia dan tidak mempunyai dokumen perjalanan diri.
Ketua Polis Daerah Klang Utara, Asisten Komisioner Nurulhuda Mohd. Salleh berkata, pihaknya terlebih dahulu menyerbu lokasi tersebut untuk mengesan suspek dalam Op Lejang.
Katanya, pemeriksaan di tujuh buah bilik hotel kemudiannya menjumpai 38 warga Indonesia disyaki pendatang asing tanpa izin (PATI) termasuk seorang kanak-kanak lelaki.
Difahamkan mereka baharu dua hari menginap di hotel tersebut.

“Hasil pemeriksaan kesemua warga asing itu mendapati visa telah tamat tempoh dan tidak mempunyai dokumen diri serta ditransitkan di hotel berkenaan sebelum dihantar pulang melalui jalan tidak diwartakan.
“Ketujuh-tujuh bilik itu disewa oleh salah seorang tekong darat warga tempatan,” katanya dalam kenyataan di sini hari ini.
Kata beliau, siasatan lanjut juga mengesan seorang lelaki daripada kumpulan PATI itu yang menjadi ketua sindiket penyeludupan migran tersebut.
Tambah Nurulhuda, peranan ketua sindiket itu adalah mengutip wang daripada PATI dan menguruskan tempat tinggal sementara serta mengaturkan tarikh sesuai untuk dihantar pulang menggunakan bot.
“Modus operandi sindiket yang telah beroperasi selama enam bulan itu adalah memperkenalkan diri sebagai ejen yang boleh menguruskan PATI pulang ke Indonesia.
“Bayaran dikenakan kepada setiap PATI adalah di antara RM1,200 hingga RM2,500 mengikut jarak perjalanan,” jelasnya.
Kes disiasat mengikut Seksyen 26A Akta Antipemerdagangan Orang dan Penyeludupan Migran (ATIPSOM). -K!ONLINE


19 Februari depan sebutan semula kes Guan Eng
Oleh MOHD SYALMIZI HAMID

18 Disember 2020, 3:09 pm
SEBERANG PERAI – Mahkamah Sesyen Butterworth di sini hari ini menetapkan 19 Februari depan sebagai tarikh sebutan semula kes rasuah membabitkan bekas Menteri Kewangan, Lim Guan Eng, 60.
Kes itu turut membabitkan isteri Guan Eng, Betty Chew Gek Cheng, 56, dan ahli perniagaan, Phang Li Koon, 48.
Hakim Ahmad Azahari Abd. Hamid membuat keputusan itu selepas pihak pendakwaan dan pembelaan memohon kepada mahkamah untuk melengkap dokumen berkaitan sebelum diserahkan kepada pihak mahkamah.
Semasa prosiding, Timbalan Pendakwaraya Suruhanjaya Pencegahan Rasuah Malaysia (SPRM), Shafiq Hasim memberitahu, pihaknya telah menyerahkan kira-kira 100 dokumen dalam bentuk salinan cakera padat (CD) sebelum ini, namun masih memerlukan masa untuk menyerahkan baki lima dokumen berkaitan kepada pihak pembelaan.
Pihak pembelaan yang diwakili R. S. N Rayer dan A. Ruben Kumar juga memberitahu mahkamah bahawa pihaknya mahu dokumen dalam bentuk salinan bercetak daripada pihak pendakwaan.
Pada prosiding itu kesemua tertuduh tidak hadir kerana mendapat pengecualian mahkamah.

Terdahulu, pada 11 Ogos lalu, Guan Eng mengaku tidak bersalah atas pertuduhan menggunakan kedudukannya sebagai Ketua Menteri dan Pengerusi Lembaga Tawaran Perbadanan Pembangunan Pulau Pinang (PDC) untuk suapan wang berjumlah RM372,000 bagi isterinya melalui syarikat Excel Property Management & Consultancy Sdn. Bhd.
Ia dengan cara memastikan syarikat Magnificent Emblem Sdn. Bhd. ditawarkan Jemputan Cadangan Perkampungan Pekerja di Lot 631, Juru dan sebahagian Lot 282, Batu Kawan di sini yang bernilai RM11.61 juta.
Kesalahan itu didakwa dilakukan di Pejabat Ketua Menteri Pulau Pinang, Tingkat 28, Kompleks Tun Abdul Razak (Komtar), Georget Town dekat sini di antara 19 Ogos 2013 dan 3 Mac 2016.
Beliau didakwa mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009.
Di mahkamah sama, Li Koon turut mengaku tidak bersalah atas pertuduhan bersubahat dengan Guan Eng di lokasi dan tempoh yang sama.
Beliau didakwa mengikut Seksyen 28(1)(c) Akta SPRM 2009.
Sementara itu, di mahkamah sama, Gek Cheng mengaku tidak bersalah atas tiga pertuduhan melibatkan diri dalam pengubahan wang haram dengan menerima wang berjumlah RM372,000 hasil daripada aktiviti haram.
Beliau yang juga merupakan seorang peguam didakwa menerima wang itu daripada syarikat Excel Property Management & Consultancy Sdn. Bhd. yang dimasukkan ke dalam akaun Public Bank Berhad yang didakwa dilakukan antara Oktober 2013 hingga Mac 2016.
Kesalahan itu didakwa dilakukan di Public Bank Berhad Cawangan Taman Melaka Raya, Melaka.
Gek Cheng didakwa melakukan kesalahan mengikut Seksyen 4(1)(a) dan Seksyen 4(1)(b) Akta Pencegahan Pengubahan Wang Haram dan Pembiayaan Keganasan (AMLA) 2001 (Akta 613). – K! ONLINE


Pemergian tokoh sejarawan negara sukar diganti
Oleh JAMLIAH ABDULLAH

19 Disember 2020, 9:41 pm
ALOR SETAR – Pemergian tokoh sejarawan negara, Datuk Dr. Wan Shamsuddin Mohd. Yusof pada petang tadi disifatkan sebagai kehilangan besar yang sukar dicari ganti.
Menteri Besar, Muhammad Sanusi Md. Nor berkata, Wan Shamsuddin membuktikan kesungguhan dan minat mendalam dalam bidang kaji selidik serta penghasilan artikel, jurnal serta buku-buku berkaitan sejarah Kedah yang bernilai tinggi.
“Saya atas nama peribadi dan bagi pihak kerajaan negeri mengucapkan takziah kepada keluarga atas kembalinya tokoh besar sejarawan Kedah itu ke rahmatullah, petang tadi.
“Sesungguhnya pemergian beliau merupakan kehilangan besar yang sukar untuk dicari ganti,” katanya dalam satu kenyataan di sini hari ini.
Beliau menambah, legasi yang Allahyarham tinggalkan sepanjang menerajui Persatuan Sejarah Malaysia Cawangan Negeri Kedah (PSMCK) memberi impak besar dalam penerokaan minat terhadap aktiviti sejarah dan kebudayaan masyarakat negeri ini.
“Semoga usaha bakti Allahyarham dibalas dengan sebesar-besar ganjaran pahala di sisi Allah SWT,” katanya.

Dr. Wan Shamsudin, 88, meninggal dunia  di Kedah Medical Centre (KMC) di sini pada pukul 6 petang.
Beliau yang merupakan Penasihat PSMCK dianugerah tokoh sejarawan negara dan menjadi Felo Persatuan Sejarah Malaysia. -K! ONLINE


Datuk Ahmad Tamimi Siregar nasihatkan pelakon baharu jangan kayu
Oleh NURUL FADILA AWALUDIN

19 Disember 2020, 7:06 pm
PETALING JAYA – Seniman veteran, Datuk Ahmad Tamimi Siregar meluahkan rasa sedih terhadap sikap sebilangan pelakon baharu yang tidak mempunyai bakat lakonan tetapi mengharapkan bayaran tinggi daripada pihak produksi.
Menurut Tamimi, 70, rata-rata daripadanya menjadikan jumlah pengikut dalam media sosial sebagai kayu pengukur kepada tahap populariti sekali gus menuntut bayaran tidak munasabah.
Kata beliau, keadaan sebegini dilihat tidak adil bagi bayaran kru belakang tabir kerana kebanyakan daripada mereka mengharapkan aktiviti penggambaran sebagai mata pencarian utama.
“Apa yang saya lihat setiap hari semakin ramai pelakon baharu yang muncul. Memang bagus untuk menghiasi industri tetapi sayang apabila ada antara mereka yang tidak mempunyai mutu lakonan. Berlakon macam kayu.
“Saya sedih melihat kru yang berhempas pulas di set penggambaran tetapi pelakon baharu buat kerja sambil lewa. Harapkan popular tetapi berlakon entah apa-apa.
“Kadang-kala meminta bayaran sehingga mencecah RM14,000 untuk sebuah telefilem dan ada juga puluhan ribu dengan alasan mereka adalah pilihan stesen televisyen dan mempunyai pengikut yang ramai dalam media sosial,” katanya kepada Kosmo! Online.

Tambah beliau, perkara tersebut sekadar luahan pendapat sebagai pelakon senior dan mengharapkan pelakon baharu saling bertimbang rasa akan nasib tenaga kerja lain yang turut menyumbang tenaga terutama dalam keadaan pandemik Covid-19.
“Saya bukan ingin mengeluh tetapi apabila sudah bercerita, saya hanya meluahkan pendapat kerana bimbang perkara ini dilihat seperti tiada solusi.
“Sepertinya adat industri hiburan tempatan semakin berumur semakin dilupakan. Semakin tua, semakin rendah bayaran. Bagi pelakon veteran yang menjadikan bidang lakonan sebagai sumber pencarian utama, situasi ini lebih memilukan,” jelas pelakon filem Ratu Kala Jengking: Puteri Keranda itu.
Dalam perkembangan lain, Tamimi menjelaskan beliau kini bergiat aktif dengan melakukan aktiviti memanjat gunung sebagai salah satu terapi kesihatan.
Akuinya, aktiviti yang telah menjadi rutinnya sejak sebulan lalu telah banyak membantu dalam mengurangkan kesakitan terutama pada bahagian lutut dan pinggang.
“Awalnya saya rasa takut untuk terlibat dalam aktiviti sebegitu kerana dirasakan tidak sesuai dan mencabar untuk tahap kesihatan saya yang mempunyai masalah jantung.
“Tetapi setelah mencuba, saya merasakan tubuh badan semakin sihat dan tidak perlu lagi bergantung kepada ubat tahan sakit,” tuturnya.
Pada masa sama, aktiviti tersebut juga secara tidak langsung membantunya mengatasi kesedihan atas pemergian isteri, Datin Zulhaila Siregar Sulaiman, 64, ke rahmatullah pada Mei lalu kerana menghidap penyakit paru-paru obstruktif kronik (COPD).
Menganggap ia sebagai satu kehilangan, Tamimi memilih untuk menyibukkan diri dengan pelbagai aktiviti lakonan, pengarahan dan memanjat gunung agar beliau tidak membiarkan diri larut dalam emosi sedih. – K!ONLINE


PGA rampas 80 tong minyak petrol
Oleh YATIMIN ABDULLAH

19 Disember 2020, 7:01 pm
TUMPAT – Pasukan Gerakan Am (PGA) Batalion 7 merampas sebanyak 80 tong berisi minyak petrol bernilai RM3,560 dalam serbuan di pangkalan haram Ular, Pengkalan Kubor di sini malam tadi.
Pegawai Pemerintah PGA Batalion 7, Superintendan Azhari Nusi berkata, rampasan itu dilakukan pada pukul 11.34 malam tadi sewaktu anggota PGA melakukan rondaan di kawasan tersebut.
“Semasa rondaan dijalankan, anggota PGA telah melihat dua orang lelaki sedang memunggah tong di tebing Sungai Golok di bahagian sempadan negara ini.
“Mereka bertindak melarikan diri ke seberang sungai menggunakan perahu ke negara jiran selepas menyedari kehadiran anggota PGA,” katanya dalam satu kenyataan hari ini.
Azhari memberitahu, pemeriksaan lanjut di kawasan itu telah membawa kepada penemuan tong berisi minyak petrol yang disyaki cuba diseludup ke negara menggunakan laluan haram.
Katanya, kesemua barangan kes dibawa ke Balai Polis Kuala Jambu untuk pemeriksaan lanjut.-K! ONLINE


Vaksin wajib diberi kepada frontliners
Oleh DIYANATUL ATIQAH ZAKARYA

19 Disember 2020, 8:33 pm
ALOR GAJAH – Muzakarah Kebangsaan Hal Ehwal Islam (MKI) yang dianggotai oleh mufti-mufti negara memutuskan agar vaksin wajib diberikan kepada petugas barisan hadapan (frontliners).
Mufti Melaka, Datuk Abdul Halim Tawil berkata, keputusan itu dibuat bagi memberi keutamaan kepada mereka yang berisiko tinggi dijangkiti bagi mengekang penularan pandemik Covid-19.
“Kita (MKI) putuskan yang wajib diberikan (vaksin) kepada frontliners dan mereka berisiko tinggi serta golongan terjangkiti dengan Covid-19.
“Kedua, kita putuskan adalah harus dan digalakkan kepada mereka yang secara sukarela untuk mengambil sebagai langkah pencegahan,” katanya.
Beliau berkata demikian pada majlis Is’ad Al Usrah Yayasan Dakwah Islamiah Malaysia (Yadim) di Tanjung Dahan, Kuala Linggi.
Majlis itu dirasmikan Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri.

Pada program tersebut seramai 37 nelayan menerima bantuan barangan keperluan harian dengan jumlah keseluruhan bernilai RM15,000.
Sementara itu, Zulkifli berkata, pihaknya akan membuat kenyataan rasmi dalam masa terdekat bagi memperkukuhkan advokasi tentang pentingnya untuk mengambil imunisasi itu.
“InsyaAllah mungkin kita akan buat satu kenyataan rasmi buat masa ini mengenai sedikit maklumat tentang proses-proses yang telah dibahaskan oleh para ulama,” katanya.
Tambahnya, segala perbincangan mengenai isu imunasisi itu telah selesai dan keputusan MKI ini telah dipersembahkan kepada Penyimpan Mohor Besar Raja-raja minggu lalu.-K! ONLINE


Pekerja Myanmar maut dihempap kren
Oleh MOHD SYALMIZI HAMID

19 Disember 2020, 9:50 pm
SEBERANG PERAI – Seorang pekerja lelaki warga Myanmar dilaporkan maut selepas dihempap sebuah kren yang terbalik di sebuah kilang memproses besi di Kawasan Perindustrian Perai di sini hari ini.
Kejadian kira-kira pukul 8.20 malam itu membabitkan mangsa berusia 30-an yang belum dikenal pasti identiti.
Jurucakap Jabatan Bomba dan Penyelamat negeri berkata, pihaknya yang bergegas ke lokasi kejadian mendapati seorang lelaki tersepit selepas sebuah kren terbalik.
“Kren itu dipercayai mengalami kerosakan sebelum terbalik dan menghempap mangsa.
“Justeru, sebuah kren lain terpaksa digunakan bagi mengalihkan kren yang terbalik itu sebelum mangsa dapat dikeluarkan,” katanya kepada pemberita sebentar tadi.
Difahamkan ketika ini, usaha membawa keluar mangsa sedang dijalankan.

Operasi itu digerakkan oleh pegawai dan anggota dari Balai Bomba dan Penyelamat Perai. – K! ONLINE


Abdul Rashid dilantik Presiden FAP baharu
Oleh NOOR HASLIZA NUSI

19 Disember 2020, 8:29 pm
GEORGE TOWN – Bekas Timbalan Presiden Persatuan Bola Sepak Pulau Pinang (FAP), Datuk Abdul Rashid Ismail dipilih sebulat suara sebagai Presiden FAP baharu bagi tempoh 2020 hingga 2022.
Abdul Rashid, 77, yang mempunyai pengalaman selama 50 tahun dalam pengurusan bola sepak Pulau Pinang dipilih memegang jawatan itu berkuat kuasa hari ini menerusi Mesyuarat Agung Tahunan FAP 2020 yang berlangsung di sini petang tadi.
Sebelum ini, jawatan tersebut disandang Dr. Amar Pritpal Abdullah namun terpaksa digantikan baharu selepas beliau dilantik sebagai Ketua Pegawai Eksekutif pasukan Penang FC (PFC).
Abdul Rashid berkata, dia mempunyai misi dan azam yang tinggi dalam mengembalikan semula era kegemilangan bola sepak dalam kalangan belia termasuk sekolah-sekolah di Pulau Pinang.
“Perancangan saya akan wujudkan semula liga tempatan sekali gus menumpukan kepada pembangunan sukan bola sepak melibatkan anak-anak muda di negeri ini.
“Saya akan cuba mencari sumber kewangan untuk mengaktifkan kembali sukan ini. Konsentrasi adalah untuk anak muda yang baharu termasuk menyelesaikan masalah hutang yang ada,” katanya kepada pemberita di sini hari ini.

Dalam mesyuarat tersebut, Mohd. Azizudin Mohd. Shariff dilantik sebagai Timbalan Presiden FAP manakala Naib Presidennya pula ialah Kathiresan Letchumanam dan Faizul Abdul Rashid.
Abdul Rashid memberitahu, perlawanan melibatkan liga-liga tempatan musim depan akan berlangsung di Stadium Bandaraya Pulau Pinang di George Town. – K! ONLINE


Pangkalan udara tentera AS di Afghanistan dibedil
Oleh KOSMO!

19 Disember 2020, 8:57 pm
KABUL – Pangkalan udara utama tentera Amerika Syarikat (AS) di utara Kabul menjadi sasaran serangan roket hari ini, namun tiada sebarang kemalangan jiwa atau kerosakan dilaporkan, kata pegawai Pertubuhan Perjanjian Atlantik Utara dan pihak berkuasa Afghanistan.
Jurucakap gabenor wilayah, Waheeda Shahkar berkata, sebanyak lima buah roket dilancarkan ke arah Pangkalan Udara Bagram di Parwan pada pukul 6 pagi tadi (waktu tempatan).
Waheeda berkata, sejumlah 12 buah roket yang dipasang pada sebuah kenderaan yang mana lima daripadanya dilancarkan ke arah pangkalan tersebut, manakala selebihnya berjaya dimatikan pihak berkuasa.
“Beberapa buah roket telah dilancarkan ke arah Pangkalan Udara Bagram pagi ini. Laporan rasmi memaklumkan tiada sebarang kehilangan nyawa dan pangkalan udara tersebut tidak mengalami sebarang kerosakan,” katanya.
Setakat ini, tiada pihak yang mengaku bertanggungjawab terhadap serangan tersebut, sementara Taliban menafikan tidak terlibat dengan insiden berkenaan.
Terdahulu, kumpulan pelampau Daesh pernah mengaku bertanggunjawab terhadap serangan sedemikian di pangkalan sama pada April lalu.

Selain itu, kumpulan tersebut juga mengaku bertanggunjawab terhadap beberapa siri insiden di Kabul termasuk serangan dua buah roket yang menyasarkan sebilangan kawasan penduduk di ibu kota berkenaan yang mengakibatkan kematian.
Dalam pada itu, serangan pagi tadi itu berlaku sehari selepas insiden 15 kanak-kanak terbunuh dalam letupan bom motosikal berhampiran acara sambutan keagamaan di timur Ghazni.
Pihak berkuasa Afghanistan menuduh serangan dilakukan oleh puak Taliban.
Beberapa siri keganasan di Afghanistan dilaporkan berlaku baru-baru ini walaupun pihak kerajaan dan Taliban sedang dalam rundingan damai bagi mengakhiri peperangan di negara tersebut.
Taliban telah melancarkan serangan hampir setiap hari dengan menyasarkan anggota keselamatan Afghanistan yang mengakibatkan ratusan terbunuh dan cedera.
Sementara itu, pada awal minggu ini di Qatar, Ketua Angkatan Tentera AS, Jeneral Mark Milley mengadakan perjumpaan luar biasa bersama wakil Taliban bagi menyeru kumpulan terbabit mengurangkan serangan keganasan di Afghanistan. – AFP


Liverpool mengamuk belasah Palace
Oleh MUHAMMAD HELMEE RAMLI

19 Disember 2020, 10:35 pm
LONDON – Liverpool terus mengukuhkan cengkaman selaku pendahulu Liga Perdana Inggeris (EPL) selepas membelasah Crystal Palace 7-0 di Selhurst Park sebentar tadi.
Meskipun memulakan perlawanan tanpa kelibat bintang utama, Mohamed Salah, namun The Reds tidak berdepan sebarang masalah apabila membuka tirai jaringan seawal minit ketiga menerusi Takumi Minamino.
Ketika pasukan tuan rumah ghairah memburu gol penyamaan, pintu gol Palace bocor lagi menerusi rembatan kencang Sadio Mane pada minit ke-35 sebelum Roberto Firmino meledak gol ketiga sembilan minit kemudian.
Bersambung babak kedua, The Reds tidak menunggu lama untuk menambah jaringan apabila kapten, Jordan Henderson meledak gol keempat menerusi percubaan luar kotak penalti pada minit ke-52.
Kemudian Firmino menjaringkan gol kedua peribadi 16 minit kemudian bagi meletakkan Liverpool lima gol di depan sebelum dia dikeluarkan dan digantikan oleh Salah.
Percaturan The Reds memasukkan Salah membuahkan hasil apabila pemain antarabangsa Mesir itu meledak dua gol bagi melengkapkan kemenangan bergaya skuad kendalian Jurgen Klopp.

Liverpool akan melayan kunjungan West Bromwich Albion di Anfield 28 Disember ini sebelum bertandang ke Stadium St. James Park menentang Newcastle United tiga hari kemudian.-K! ONLINE


Itik direman bantu siasatan kes ragut
Oleh EDDY AQMAL MOHAMED HAMIDI

19 Disember 2020, 7:12 pm
PETALING JAYA – Seorang lelaki dikenali dengan gelaran ‘Itik’ yang memiliki beberapa rekod jenayah lampau ditahan polis semalam bagi membantu siasatan berhubung kejadian ragut.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, pihaknya menerima laporan berhubung satu kejadian ragut telefon bimbit pada 27 Oktober lalu daripada seorang wanita berusia 31 tahun di sebuah stesen minyak di sini.
“Susulan risikan yang dilakukan, satu serbuan Ops Rentap telah dilakukan di sebuah rumah di Taman Medan Cahaya di sini kira-kira pukul 11.15 malam semalam dan berjaya menangkap seorang lelaki tempatan berusia 33 tahun yang dikenali dengan gelaran Itik.
“Semakan mendapati suspek mempunyai lima rekod lampau melibatkan kes jenayah dan dadah malah suspek turut mengaku melakukan jenayah ragut di kawasan Petaling Jaya secara sendirian,” katanya menerusi satu kenyataan di sini hari ini.
Jelas Nik Ezanee, suspek mendakwa telah menjual telefon bimbit yang diragutnya kepada seorang lagi suspek bernama Azri dan lelaki berkenaan telahpun ditahan pada 28 November lalu.
“Suspek kini ditahan reman selama tujuh hari dan disiasat di bawah Seksyen 392 Kanun Keseksaan yang jika disabitkan kesalahan boleh dihukum penjara sehingga 14 tahun dan denda atau sebatan.

“Siasatan kini masih lagi dijalankan ke atas suspek bagi melihat pembabitan suspek dalam kes jenayah terutamanya ragut atau samun khususnya dalam daerah Petaling Jaya,” ujar beliau.-K! ONLINE


Tourism Malaysia perluas kempen Cuti-Cuti Malaysia tahun depan
Oleh SUBKHI SUDARJI

19 Disember 2020, 8:11 pm
SEPANG – Tourism Malaysia akan memperluaskan pakej istimewa sempena kempen Cuti-cuti Malaysia khas untuk 1.6 juta penjawat awam di lima negeri mulai awal tahun depan.
Pengarah Kanan Domestik dan Acara Tourism Malaysia, Datuk Dr. Ammar Abd. Ghapar berkata, pakej fasa pertama sebelum ini yang tertumpu di Lembah Klang akan diperluas ke lima negeri iaitu Johor, Pulau Pinang, Pahang, Sabah dan Sarawak.
Katanya, kempen itu adalah inisiatif Tourism Malaysia bagi membantu merancakkan industri pelancongan domestik selepas pemain industri berhadapan kerugian tinggi berikutan pelaksanaan Perintah Kawalan Pergerakan (PKP) sejak 18 Mac lalu akibat Covid-19.
“Kempen fasa pertama diadakan di Lembah Klang bermula September lalu mendapat sambutan menggalakkan daripada kakitangan kerajaan kerana potongan harga sehingga 30 peratus di tempat-tempat yang menawarkan pekej pelancongan itu,” katanya.
Beliau berkata demikian selepas merasmikan majlis Jom Makan Angin & Support Lokal di Avani Sepang Goldcoast Resort, Bagan Lalang, dekat sini hari ini.
Kata Ammar, pakej istimewa kempen Cuti-cuti Malaysia khas untuk penjawat awam bertujuan membantu kerajaan meningkat pendapatan dalam bidang pelancongan kerana golongan tersebut tidak terjejas pendapatan sepanjang tempoh PKP berbanding yang bekerja di sektor swasta dan bidang perniagaan.

Menurutnya lagi, penjawat awam hanya perlu menunjukkan kad perakuan Jabatan apabila mengunjungi tempat-tempat pelancongan yang menawarkan potongan harga.
“Bagi orang awam yang ingin melancong, mereka boleh membuat pemilihan di tempat-tempat yang menawarkan potongan harga bersesuaian dengan bajet masing-masing.
“Orang ramai juga dinasihatkan agar berwaspada dengan promosi ditawarkan supaya mereka tidak ditipu oleh pihak tidak bertanggungjawab dan ejen pelancongan tidak berlesen sehingga menimbulkan kerugian,” katanya.-K! ONLINE


Warga emas maut diserang babi hutan
Oleh MUHAMAD TARMIZE MOHD NOR

19 Disember 2020, 6:54 pm
IPOH – Seorang lelaki warga emas maut selepas diserang seekor babi hutan ketika memetik cendawan di kebun sawit di Tanah Hitam di sini semalam.
Dalam kejadian kira-kira pada pukul 11 pagi itu, mangsa yang dikenali Soo Chau, 71, disahkan meninggal dunia di lokasi kejadian.
Timbalan Ketua Polis Daerah Ipoh, Superintendan Mohamed Nordin Abdullah berkata, siasatan awal mendapati mangsa masuk ke kebun kelapa sawit berkenaan untuk mencari cendawan seorang diri.
“Tiba di lokasi kejadian, mangsa terserempak dengan seekor babi hutan yang dipercayai terlepas dari jerat yang dipasang pemburu haram.
“Haiwan liar tersebut kemudiannya menyerang mangsa dan pada masa sama, seorang lelaki yang berada berhampiran kawasan tersebut yang datang untuk menolong mangsa turut diserang babi berkenaan,” katanya ketika dihubungi hari ini.
Tambah Mohamed Nordin, lelaki yang cuba untuk menolong mangsa mengalami kecederaan akibat serangan babi tersebut.

“Haiwan yang mempunyai dawai di kaki itu kemudiannya lari ke semak berhampiran namun ia tersangkut pada akar pokok sebelum ditembak pegawai Jabatan Perlindungan Hidupan Liar dan Taman Negara (Perhilitan).
“Mangsa maut dibawa ke Unit Forensik Hospital Raja Permaisuri Bainun (HRPB) untuk proses bedah siasat manakala lelaki yang cedera turut dirawat di hospital sama,” katanya.


[VIDEO] Bonda sentiasa sokong keputusan saya- Najib
19 Disember 2020, 5:53 pm
KUALA LUMPUR- Banyak memori yang indah dan manis dikongsi antara bekas Perdana Menteri, Datuk Seri Najib Tun Razak dan ibunya, Allahyarham Tun Rahah Mohamed Noah.
Namun katanya, yang paling diingati ialah ketika dia mula-mula ingin menceburi bidang politik sewaktu berusia 23 tahun.
“Bonda saya memberi saya sokongan dan menyerah pada saya, maknanya apa sahaja keputusan yang saya buat bonda saya akan sokong dan akan beri bantuan moral, kasih sayang untuk saya berjaya dalam bidang politik,” katanya ketika ditemui pemberita selepas jenazah selesai disemadikan di Lingkaran Makam Pahlawan, Masjid Negara dekat sini petang tadi.
Sambil menyifatkan bondanya sebagai seorang yang cukup penyayang dan baik hati, Najib berkata Allahyarham telah mendidik dia dan adik-beradik dengan sempurna sehingga mereka mencapai kejayaan dalam bidang masing-masing.
“Di samping itu, (Allahyarham) terus menjadi tonggak selepas Tun Razak tiada,” jelasnya.
Najib ditemani isteri, Datin Seri Rosmah Mansor dan ahli keluarga lain turut meluang masa berdoa di pusara Tun Abdul Razak.

Katanya, bondanya berpesan supaya menjalankan tugas dengan dedikasi kerana pada Allahyarham, nama baik keluarga amat penting untuk dipertahankan.
“Walaupun dalam politik tidak dapat dielakkan daripada kecaman, tetapi lambat-laun kebenaran,” tambahnya.
Najib turut menjemput orang ramai meramaikan majlis tahlil yang akan diadakan selama seminggu di Masjid Ar-Rahah, Kerinci di sini.
Beliau merakamkan ucapan terima kasih kepada kerajaan atas keputusan menganugerahkan Istiadat Pengebumian Negara kepada Allahyarham.
“Ini sudah tentu satu penghormatan teristimewa yang akan jadi kenangan manis kepada keluarga saya,” katanya. -K! ONLINE


[VIDEO] Cemas kereta Perodua Myvi dihanyut banjir
Oleh NIK NUR IZZATUL HAZWANI NIK ADNAN

19 Disember 2020, 6:35 pm
KEMAMAN – Tindakan berani seorang penjawat awam meredah banjir membawa padah apabila dia nyaris maut setelah kereta Perodua Myvi dinaikinya hanyut dibawa arus deras di Jalan Chukai-Air Putih berhampiran Kampung Batu 10, Pasir Gajah, di sini hari ini.
Dalam kejadian pada pukul 12.50 tengah hari itu, mangsa yang juga Pembantu Perawatan Kesihatan Hospital Kemaman terperangkap di dalam keretanya sebelum diselamatkan penduduk kampung.
Difahamkan lelaki berusia 27 tahun itu dalam perjalanan untuk bertugas di Hospital Kemaman di sini selepas pulang bercuti ke kampung halaman di Bukit Payong, Marang.
Ketua Balai Bomba dan Penyelamat Chukai, Mohd. Zailani Abdullah berkata, kejadian dipercayai berpunca selepas mangsa cuba meredah laluan tersebut yang telah ditenggelami air banjir sedalam kira-kira dua meter setelah keluar dari susur keluar Plaza Tol Chukai, Lebuhraya Pantai Timur 2 (LPT 2).
“Sewaktu meredah banjir di jalan tersebut, kereta dipandunya tiba-tiba hilang kawalan lalu dihanyutkan arus deras hingga ke kawasan semak di bahu jalan berhampiran.
“Mangsa terkurung di dalam keretanya yang terkunci selama hampir 15 minit sebelum diselamatkan penduduk kampung,” katanya kepada Kosmo! di sini hari ini.

Mohd. Zailani berkata, pasukan bomba dan Angkatan Pertahanan Awam (APM) yang tiba di lokasi kejadian tidak lama kemudian telah menunda keluar kereta Perodua Myvi berkenaan dari kawasan banjir itu.
“Mangsa tidak mengalami sebarang kecederaan tetapi masih terperanjat dengan insiden ini.
“Saya nasihatkan pengguna jalan raya agar tidak mengambil risiko mengharung banjir dan sentiasa peka dengan papan tanda amaran dipasang pihak berkuasa,” katanya.- K! ONLINE


Wanita selesai temu duga dikejutkan dengan pemergian suami
Oleh EDDY AQMAL MOHAMED HAMIDI

19 Disember 2020, 6:02 pm
PETALING JAYA – Seorang wanita yang baru selesai menghadiri temu duga di sebuah hospital swasta di Bangsar, Kuala Lumpur semalam, dikejutkan dengan tangisan anak sulungnya menerusi panggilan telefon memaklumkan bahawa suaminya telah meninggal dunia.
Wanita berkenaan, Nurul Ain Mohd. Razib, 31, berkata, sebelum kejadian, mereka sekeluarga telah merancang untuk pulang ke kampung halaman di Bercham, Perak namun perlu singgah sebentar di hospital berkenaan bagi menghadiri temu duga untuk jawatan sebagai jururawat.
Ketika kejadian, suami Nurul Ain, Allahyarham Mohd. Ashraf Rosli, 35, telah menunggu di kereta bersama tiga anak mereka yang masing-masing berusia 10 bulan, 3 tahun dan 6 tahun.
“Sepanjang perjalanan, kami berbual seperti biasa malah suami sempat memberikan kata-kata semangat agar lebih yakin ketika menghadapi temu duga namun ketika tiba di lobi hospital berkenaan suami mengadu mengalami sakit di bahagian hulu hati.
“Dua minggu lalu arwah ada mengadu mengalami sakit yang sama namun sakit tersebut berkurangan selepas mengambil ubat yang dibeli di farmasi,” katanya kepada Kosmo! hari ini.
Sementara itu, Ketua Polis Daerah Brickfields Asisten Komisioner Annuar Omar ketika dihubungi mengesahkan kejadian itu.

“Mayat mangsa dihantar ke Jabatan Perubatan Forensik Pusat Perubatan Universiti Malaya (PPUM) untuk dibedah siasat dan es itu diklasifikasikan sebagai mati mengejut (SDR),” katanya.-K! ONLINE


Wanita bertumbuk rebut PS5
Oleh KOSMO!

19 Disember 2020, 5:44 pm
RALEIGH, Carolina Utara – Dua wanita dirakam saling berbalas tumbukan di sebuah gedung beli-belah Walmart di bandar Charlotte, Carolina Utara gara-gara berebut konsol permainan Sony PlayStation 5 (PS5) baru-baru ini.
Satu rakaman video memaparkan aksi pergaduhan mereka kini tular di media sosial.
Menerusi klip video itu, seorang wanita berambut tocang menjerit ke arah wanita kedua berbaju sejuk yang cuba mengambil konsol PS5 yang diletakkan di bahagian jualan barangan elektronik gedung berkenaan.
“Apa yang kamu cuba lakukan?” jerit wanita berambut tocang itu.
Menurut laporan portal TMZ semalam, mereka berdua dipercayai berebut untuk mendapatkan satu-satunya konsol PS5 yang ada di situ.
Usaha orang ramai yang mahu menenangkan kedua-dua individu itu gagal apabila wanita berambut tocang itu enggan berhenti menjerit.
Kedua-dua wanita terus bertengkar dan berakhir dengan wanita berambut tocang ditumbuk lalu rebah ke lantai.

Polis tiba ke tempat kejadian tetapi kedua-dua wanita itu sudah meninggalkan premis berkenaan.
Paling melucukan, kedua-dua mereka terpaksa pulang dengan tangan kosong tanpa konsol PS5, lapor TMZ. – Agensi


46 PATI ditahan dalam Ops Benteng
Oleh EDDY AQMAL MOHAMED HAMIDI

19 Disember 2020, 6:39 pm
PETALING JAYA – Seramai 46 pendatang asing tanpa izin (PATI) berjaya ditahan semalam menerusi Ops Benteng yang bertujuan mengawal sempadan negara secara bersepadu daripada dibolosi bagi mengekang jenayah rentas sempadan selain menyekat penularan wabak Covid-19.
Menteri Kanan Pertahanan, Datuk Seri Ismail Sabri Yaakob berkata, selain 42 PATI berkenaan, dua orang tekong turut ditahan termasuk merampas lapan buah kenderaan darat pelbagai jenis.
“Sebanyak 118 Sekatan Jalan Raya (SJR) turut dilaksanakan menerusi Ops Penawar (47), Ops Benteng Polis Diraja Malaysia (PDRM) (62) dan Ops Benteng Agensi Keselamatan Sempadan Malaysia (AKSEM) (9).
“Tindakan tegas akan diambil terhadap mana-mana pihak yang cuba memasuki sempadan negara secara haram dan agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” katanya menerusia satu kenyataan hari ini.
Dalam perkembangan berasingan, Ismail Sabri berkata, sejak 24 Julai sehingga semalam, seramai 88,827 individu telah pulang ke tanah air melalui pintu masuk sempadan antarabangsa dan telah ditempatkan di 73 hotel juga 16 Institut Latihan Awam (ILA) serta Institut Pengajian Swasta seluruh negara.
“Daripada jumlah itu, seramai 8,357 individu sedang menjalani proses kuarantin wajib manakala 532 individu telah dihantar ke hospital untuk rawatan dan 79,938 individu telah dibenarkan pulang.

“Mereka telah pulang dari 36 negara, iaitu antaranya Filipina, Thailand, Indonesia, Kemboja, Singapura, Vietnam, Brunei, Laos dan Qatar,” jelas beliau.-K! ONLINE


32 PATI Indonesia ditahan, seorang miliki syabu 750g
19 Disember 2020, 6:29 pm
PETALING JAYA- Seramai 35 pendatang asing tanpa izin (PATI) terdiri daripada 32 lelaki dan tiga perempuan warga Indonesia ditangkap ketika sedang menunggu bot untuk dibawa pulang ke negara asal melalui jalan tidak sah.
Markas Divisyen Ketiga Infantri Malaysia memaklumkan, kesemua mereka yang berusia antara 21 hingga 57 tahun itu ditangkap dalam Ops Benteng di persisiran Pantai Kampung Sungai Rengit, Bandar Penawar, Kota Tinggi, Johor pukul 11.20 malam semalam.
Katanya, seorang daripada PATI tersebut memiliki dadah jenis syabu dianggarkan seberat 750 gram yang dibungkus dalam 15 bungkusan plastik.
“Individu tersebut merupakan warga Indonesia berusia 32 tahun itu juga mempunyai sejarah perjalanan sebanyak tiga kali memasuki Malaysia melalui jalan tidak sah.
“Nilai rampasan keseluruhan tangkapan dianggarkan berjumlah RM 110,422 melibatkan wang RM 18,319 dan 50,587,200 Rupiah (RM14,527) serta beberapa matawang lain. Turut dirampas adalah telefon pintar pelbagai jenama, barangan kemas, jam tangan dan termasuk dadah jenis Syabu seberat 750 gram yang dianggarkan bernilai RM 41,250,” katanya dalam satu kenyataan hari ini.
Jelasnya, tangkapan tersebut adalah hasil maklumat daripada orang awam yang melaporkan terdapat aktiviti PATI sedang berkumpul di persisiran Pantai Kampung Sungai Rengit.

“Pada pukul 10.45 malam, Anggota Pos Pemerhati turut mengesan dua buah bot sedang berlegar di
kawasan Pulau Che Kamat berhampiran Pantai Kampung Sungai Rengit.
“Pasukan bertindak menghubungi pasukan Tentera Laut Diraja Malaysia (TLDM) untuk membuat pemantauan di sekitar kawasan tersebut. Pada masa sama, Tim Quick Reaction Force turut digerakan bagi membuat penjejakan,” jelasnya. -K! ONLINE


1,153 kes positif, lima kluster baharu dikesan
Oleh NOR IDAYU BOSRO

19 Disember 2020, 6:42 pm
PUTRAJAYA – Kes jangkitan Covid-19 hari ini melaporkan sebanyak 1,153 kes dengan kes tertinggi dicatatkan di Selangor sebanyak 401 kes menjadikan jumlah kes positif sebanyak 91,969 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 1,151 kes adalah penularan tempatan manakala dua adalah kes import.
“Terdapat lima kluster baharu iaitu Kluster Tapak Bina Jalan Zuhrah di Selangor, Kluster Keris Residence dan Kluster Brumas di Sabah, Kluster Jalan Timah di Johor dan Kluster Long Panji di Kelantan,” katanya dalam satu kenyataan di sini hari ini.
Noor Hisham berkata, satu lagi kematian berkaitan Covid-19 dilaporkan di Pulau Pinang membabitkan warganegara menjadikan jumlah keseluruhan kes kematian sebanyak 433.
Pada masa sama, beliau berkata, sebanyak 998 kes pulih dilaporkan menjadikan jumlah keseluruhan kes pulih adalah 76,242 setakat hari ini. -K! ONLINE


249 individu ditahan ingkar arahan PKP
19 Disember 2020, 5:42 pm
PETALING JAYA – Seramai 249 individu ditahan atas kesalahan ingkar arahan Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, seramai 248 individu telah dikompaun dan seorang direman.
“Antara kesalahan ialah gagal mematuhi arahan penjarakan fizikal (132) dan tidak memakai pelitup muka (63).
“Selain itu, kesalahan lain seperti gagal menyediakan peralatan merekod butiran pelanggan mencatatkan sebanyak 54 kes, katanya dalam satu kenyataan di sini hari ini.
Pada masa sama katanya, pasukan Task Force Operasi Pematuhan diketuai Polis Diraja Malaysia (PDRM) telah membuat 47,811 pemeriksaan semalam bagi memantau dan menguatkuasa pematuhan prosedur operasi standard (SOP) Perintah Kawalan Pergerakan Pemulihan (PKPP). – K! ONLINE


Laluan lima buah kampung di Gua Musang dinaiki air
Oleh AHMAD SHAHERMAN SHAMSURI

19 Disember 2020, 5:48 pm
GUA MUSANG – Hujan berterusan sejak tiga hari lalu menyebabkan laluan di lima buah kampung di daerah ini dilimpahi air banjir hari ini.
Pemangku Ketua Polis Daerah Gua Musang, Deputi Superintendan Sik Choon Foo berkata, paras air sungai di tiga sungai utama termasuk Sungai Galas, Sungai Nenggiri dan Sungai Lebir berada pada paras amaran.
Katanya, air sungai telah melimpahi beberapa kawasan termasuk laluan masuk ke Kampung Limau Kasturi, Kampung Batu 11, Kampung Batu 12, Kampung Pasir Linggi dan Kampung Aring 5.
“Bagaimanapun, belum ada mangsa berpindah ke pusat pemindahan sementara setakat petang ini.
“Di Kampung Limau Kasturi pula terdapat kira-kira 10 buah rumah yang air sungai sudah mencecah tangga rumah, namun penghuninya masih belum berpindah,” katanya ketika dihubungi Kosmo! hari ini.
Choon Foo turut meminta agar penduduk terbabit memberi kerjasama dengan berpindah awal bagi mengelak sebarang risiko tidak diingini.

Sementara itu, seorang penduduk Kampung Limau Kasturi, Saodah Mahmud, 60, berkata, sudah tiga kali air sungai itu melimpahi tebing sehingga menyebabkan dia bersama keluarga bersiap sedia berpindah dalam tempoh dua bulan.
Katanya, air sungai naik terlalu cepat apabila hujan lebat.
“Hari ini, kami sudah mengemas barang untuk disimpan di tempat tinggi dan akan berpindah sekiranya air terus naik.
“Setiap tahun saya bersama tiga lagi keluarga lain sudah berdepan banjir kerana rumah kami terletak di pinggir Sungai Galas,” katanya.-K! ONLINE


Tetap seludup barang ketika banjir
Oleh ROHANA MOHD. NAWI

19 Disember 2020, 5:15 pm
RANTAU PANJANG – Aktiviti penyeludupan dilihat masih dijalankan oleh penyeludup meskipun beberapa pangkalan haram di sini mula ditenggelami air sejak semalam.
Ketua Polis Kelantan, Deputi Komisioner Datuk Shafien Mamat berkata, susulan itu, Pasukan Gerakan Am (PGA ) Batalion 7 akan terus mempertingkatkan kawalan di sempadan untuk membanteras aktiviti penyeludupan membabitkan barangan kontraban dan makanan.
Katanya, dalam situasi banjir, penyeludup lebih mudah melakukan kegiatan itu kerana bot yang membawa barangan apabila kawasan penyeludupan berada dekat dengan rumah mereka.
“Sudah menjadi rutin harian mereka untuk melakukan aktiviti penyeludupan kerana mereka hidup dengan berniaga.
“Kita lihat beberapa pangkalan haram termasuk pangkalan haram MCA, Ibrahim Pencen dan Syed Agil dekat dengan rumah penduduk. Keadaan ini memudahkan mereka untuk menyeludup masuk barangan dari negara jiran,” katanya.
Beliau berkata demikian ketika ditemui pemberita selepas mengadakan tinjauan di lima buah pos PGA yang telah ditenggelami air.

Mengulas lanjut Shafien berkata, lima daripada 13 pos PGA sudah mula dinaiki air sedalam dua meter dengan tiga daripadanya sudah ditutup.
Beliau berkata, anggota yang ditempatkan di pos berkenaan telah dibawa keluar dan ditempatkan di pos lain.
“Mereka tetap menjalankan tugas rondaan di sempadan bagi mengekang aktiviti penyeludupan.
“Penugasan Ops Benteng bagi mengelakkan penularan wabak Covid-19 di negara ini masih diteruskan termasuk memantau keadaan banjir bersama dengan agensi penguatkuasa yang lain,” katanya.-K! ONLINE


52 kali berdepan banjir sepanjang hidup
Oleh AIMUNI TUAN LAH

19 Disember 2020, 5:01 pm
GUA MUSANG – Kedudukan rumah seorang warga emas yang terletak di pinggir Sungai Galas di Kampung Limau Kasturi di sini menyebabkan dia terpaksa menempuh pengalaman 52 kali berdepan bencana banjir sepanjang hidupnya.
Aishah Hussin, 81, berkata, pengalaman terburuk baginya adalah ketika peristiwa bah enam tahun lalu apabila keseluruhan rumahnya tenggelam banjir.
Katanya, situasi itu menyebabkan dia sekeluarga membuat persiapan awal untuk berpindah apabila melihat keadaan Sungai Galas semakin meningkat.
“Rumah kami terletak kira-kira 10 meter dari sungai menyebabkan kami sudah lali apabila rumah dilanda banjir.
“Kami juga telah membuat loteng dalam rumah untuk meletak barang penting termasuk pakaian, tilam, bantal dan dokumen penting,” katanya ketika ditemui pemberita di rumahnya di sini hari ini.
Aishah berkata, dia tinggal bersama anak perempuan sulungnya, Azizah Ismail, 43, menantunya, Sham Othman, 55, dan tiga cucu bersiap sedia untuk berpindah apabila air Sungai Galas sudah mencecah tangga rumahnya.

Katanya, rumahnya antara yang terawal dinaiki banjir kerana hampir dengan sungai.
“Air Sungai Galas mulai naik pukul 8 pagi tadi apabila hujan berterusan menyebabkan air telah melimpahi jalan kampung ini.
“Kami berharap agar kerajaan dapat memberi bantuan kediaman baharu untuk penduduk yang tinggal di tepi sungai supaya tidak cemas sekiranya berlaku banjir,” katanya.
Tambah Aishah, ketika banjir 2014, dia tidak sempat menyelamatkan diri dan terperangkap dalam rumah sebelum diselamatkan oleh menantu dan cucunya. – K! ONLINE


Tiga lelaki warga asing miliki dadah dicekup
Oleh EDDY AQMAL MOHAMED HAMIDI

19 Disember 2020, 4:19 pm
GOMBAK – Tiga lelaki warga asing ditahan kerana memiliki dadah dalam satu serbuan di hadapan sebuah pasar mini di Taman Prima Selayang, Batu Caves di sini kelmarin.
Ketua Polis Daerah Gombak, Asisten Komisioner Arifai Tarawe berkata, serbuan dilakukan sepasukan polis dari Bahagian Siasatan Jenayah Narkotik Ibu Pejabat Polis Daerah (IPD) Gombak kira-kira pukul 10 pagi susulan maklumat dan risikan yang dilakukan.
“Menerusi serbuan tersebut pihak polis telah berjaya menahan tiga lelaki warganegara Myanmar dan merampas beberapa peket plastik lutsinar yang dipercayai mengandungi dadah daripada suspek.
“Tiga peket plastik lutsinar berisi bahan kristal disyaki dadah jenis syabu dijumpai di dalam sebuah kereta jenis Honda City dan dua peket plastik lutsinar berisi bahan berwarna merah jambu disyaki dadah jenis heroin pula dijumpai di dalam kereta jenis Perodua Kembara,” katanya ketika dihubungi di sini hari ini.
Menurut Arifai, ujian saringan air kencing yang dilakukan ke atas ketiga-tiga suspek berusia 29 hingga 46 tahun itu mendapati kesemua mereka positif dadah jenis methamphetamine.
“Siasatan awal mendapati ketiga-tiga suspek merupakan pemegang kad Suruhanjaya Tinggi Bangsa-Bangsa Bersatu Mengenai Pelarian (UNHCR), tiada sebarang pekerjaan dan semakan dilakukan turut tidak menemui sebarang rekod jenayah lampau.

“Kesemua rampasan dadah dianggarkan bernilai kira-kira RM145,000 malah pihak kami turut merampas dua buah kereta jenis Honda City dan Perodua kembara yang dipercayai disewa oleh suspek,” jelas beliau.
Tambah beliau, kesemua suspek kini ditahan reman selama tujuh hari sehingga 24 Disember bagi membantu siasatan di bawah Seksyen 39B dan Seksyen 15(1)(a) Akta Dadah Berbahaya 1952. – K! ONLINE


Malaysia akan terima lagi vaksin Covid-19
Oleh MOHD SHARKAWI LONDING

19 Disember 2020, 4:39 pm
KLUANG – Selepas Pfizer dan COVAX, kerajaan Malaysia akan memeterai satu lagi perjanjian bersama pihak pembekal AstraZeneca-Oxford berhubung pembelian vaksin Covid-19.
Menteri Kesihatan, Datuk Seri Dr. Adham Baba berkata, perjanjian itu akan dimeterai pada Isnin ini dan dijangka boleh memenuhi keperluan imunisasi untuk 20 peratus rakyat negara ini..
Katanya, perkembangan itu menyaksikan negara kini mempunyai 50 peratus keperluan vaksin menerusi perjanjian dimeterai dengan beberapa pihak sebelum ini.
“Sebelum ini, kita telah menandatangani perjanjian bersama syarikat farmaseutikal, Pfizer untuk keperluan 20 peratus manakala COVAX pula untuk 10 peratus.
“Oleh demikian, kita perlu lagi 20 peratus untuk memenuhi keperluan 70 peratus vaksin rakyat Malaysia. Oleh itu, kita sedang meneliti untuk menarik lagi pengeluar vaksin bagi mencukupkan keperluan ini,” katanya.
Beliau berkata demikian pada sidang akhbar selepas Majlis Penyerahan Sumbangan UTMShield di Dewan Muafakat Simpang Renggam di sini hari ini.

Dalam masa sama, Dr. Adham menambah bekalan vaksin dijangka tiba di negara pada suku pertama 2021. – K! ONLINE


Polis Marin bantu semua agensi terlibat operasi banjir
Oleh ROHANA MOHD. NAWI

19 Disember 2020, 4:56 pm
RANTAU PANJANG – Pasukan Polis Marin (PPM), Wilayah 3, Pengkalan Kubor di sini telah diarahkan untuk membantu semua agensi penguatkuasa dalam membantu operasi menyelamat berikutan gelombang kedua banjir melanda negeri ini sejak semalam.
Ketua Polis Kelantan, Deputi Komisioner Datuk Shafien Mamat berkata, tiga bot membabitkan 15 anggota PPM akan digerakkan ke kawasan yang terlibat dengan banjir di Rantau Panjang.
Katanya, semua anggota ditugaskan untuk menjalankan rondaan dan pemantauan di kawasan yang terlibat dengan banjir di kawasan berkenaan.
“Setakat ini, enam pusat pemindahan sementara (PPS) telah dibuka di Rantau Panjang berikutan beberapa kawasan rendah mula dinaiki air.
“Meskipun hujan tidak menentu, namun ia turun dengan lebat sehingga menyebabkan peningkatan paras air Sungai Golok dengan begitu cepat,” katanya.
Beliau berkata demikian ketika ditemui pemberita sewaktu melawat Balai Polis Rantau Panjang di sini yang mula ditenggelami air sedalam 0.5 meter sejak malam tadi.

Hadir sama, Ketua Polis Daerah Pasir Mas, Asisten Komisioner Mohamad Roy Suhaimi Sarif.
Mengulas lanjut,Shafien berkata, orang ramai yang terjejas dengan banjir tidak perlu bimbang untuk meninggalkan rumah mereka untuk berpindah ke PPS kerana pihak sentiasa melakukan rondaan di kawasan terlibat.
Katanya, orang ramai harus berhati-hati pada musim banjir selain perlu mengawasi pergerakan anak-anak bagi mengelak berlakunya kejadian yang tidak diingini. – K! ONLINE


Dua suspek cuba elak pemeriksaan polis berjaya ditahan
Oleh EDDY AQMAL MOHAMED HAMIDI

19 Disember 2020, 4:43 pm
GOMBAK – Tindakan dua lelaki memecut kenderaan melarikan diri daripada pihak polis selepas ditahan untuk pemeriksaan hanyalah sia-sia selepas mereka akhirnya berjaya dicekup dalam kejadian di Jalan Besar Selayang di sini semalam.
Ketua Polis Daerah Gombak, Asisten Komisioner Arifai Tarawe berkata, kejadian berlaku kira-kira pukul 9 malam ketika sepasukan polis dari Cawangan Kereta Peronda Polis (MPV), Ibu Pejabat Polis Daerah (IPD) Gombak sedang melakukan rondaan di kawasan berkenaan.
“Ketika sedang melakukan rondaan, anggota bertugas telah terlihat sebuah kereta jenis Proton Persona berwarna hitam dipandu dalam keadaan mencurigakan dan telah mengarahkan kereta tersebut untuk berhenti bagi tujuan pemeriksaan.
“Pemandu kereta itu bagaimanapun telah bertindak memecut laju melarikan diri ke arah Pekan Rawang dan kemudiannya dikejar oleh anggota anggota polis bertugas dengan bantuan Trafik IPD Gombak dan MPV IPD Petaling Jaya sehingga ke Jalan Subang-Kota Damansara,” katanya menerusi satu kenyataan hari ini.
Menurut Arifai, ketika melalui persimpangan lampu isyarat Seksyen 11, Kota Damansara, kereta berkenaan telah terlanggar sebuah motosikal jenis Yamaha 135LC sekali gus memberi peluang anggota polis untuk memintas dan memberkas dua lelaki yang berada di dalam kereta.
“Suspek merupakan warga tempatan berusia 28 serta 31 tahun dan semakan dilakukan mendapati salah seorang daripada mereka mempunyai rekod jenayah lampau berkait kes dadah.

“Pemeriksaan lanjut di dalam kereta berkenaan telah menemui 95 bungkusan dipercayai mengandungi rokok seludup di bahagian bonet kereta dan satu plastik lutsinar disyaki dadah jenis syabu serta sebutir pil disyaki eremin 5 di dalam dompet salah seorang suspek tersebut,” jelas beliau.
Tambah beliau, kedua-dua suspek kini ditahan reman 10 hari sehingga 28 Disember bagi membantu siasatan di bawah Seksyen 186 Kanun Keseksaan, Seksyen 135(1)(d) Akta Kastam1967 dan Seksyen 12(2) Akta Dadah Berbahaya 1952. – K! ONLINE


Ikmal Amry, isteri selamat diijabkabul
Oleh SAIRUL ZAMRI MISRANI

19 Disember 2020, 4:29 pm
PETALING JAYA – Dengan sekali lafaz, pelakon Ikmal Amry selamat bergelar suami kepada Najla Shamsul dalam majlis pernikahan yang diadakan di kediaman pengantin perempuan hari ini.
Pada majlis tersebut, Ikmal menyerahkan mas kahwin RM300 dan wang hantaran RM15,000 serta tujuh dulang hantaran berbalas sembilan dulang.
“Alhamdulillah, majlis hari ini berjalan lancar. Majlis pagi ini hanya membabitkan keluarga kedua belah pihak dan rakan terdekat.
“Sebelum majlis bermula Ikmal ada cakap dia gementar. Selepas sah dinikahkan, saya tengok dia menangis. Lima bulan sebelum nikah dia sudah siapkan semuanya dari segi keperluan dan apa yang perlu dibeli,” kata pengurus Ikmal, Ben Ali.
Majlis akad nikah disempurnakan bapa pengantin perempuan, Shamsul Kamar yang turut dihadiri kedua-dua belah keluarga dan rakan rapat.
Pasangan itu akan mengadakan majlis resepsi perkahwinan sebelah pihak lelaki di Melaka, malam ini. – K! ONLINE


Pelakon tidak kekok ternak kerbau
Oleh KOSMO!

19 Disember 2020, 4:16 pm
Oleh ABDUL RASHID ABDUL RAHMAN
LIPIS – Potensi yang ada dalam industri pertanian dan penternakan mendorong seorang pelakon, Mohd. Amerul Affendi Mohd. Mawardi, 35, melibatkan diri dalam penternakan kerbau.
Mohd. Amerul Affendi yang membintangi banyak filem seperti Paskal, Bunohan dan Polis Evo berkata, industri penternakan amat berpotensi dan dia tidak kekok untuk melibatkan diri menternak kerbau.
“Saya memang budak kampung dan dari kecil lagi biasa dengan haiwan ternakan kerana datuk saya memelihara lembu, jadi tidak timbul soal kekok dan saya lihat penternakan punyai potensi yang besar.
“Sekarang saya mempunyai kira-kira 27 ekor kerbau yang diternak di kawasan Kampung Kelibau dan saya bertekad terus meningkatkan lagi jumlahnya dari semasa ke semasa,” katanya ketika ditemui pada Majlis Perasmian Jelajah Agropreneur Muda Peringkat negeri di Dewan Terbuka Laman Sejahtera Sungai Koyan di sini hari ini.
Pada majlis itu, Mohd. Amerul Affendi menerima geran bantuan yang disampaikan oleh Timbalan Menteri Pertanian dan Industri Makanan 1, Datuk Seri Ahmad Hamzah.

Menurutnya, pada peringkat awal dia hanya menternak dua ekor kerbau kira-kira empat tahun lalu dengan membuat kandang menggunakan kayu terpakai dan jumlah kerbau terus meningkat dari semasa ke semasa.
Katanya, cabaran yang dilaluinya dalam penternakan kerbau hanyalah apabila kandang pecah sehingga perlu mencari kerbau selain ancaman daripada pencuri haiwan ternakan.
“Kalau ada penggambaran, ayah saya akan tolong jaga kerbau. Kalau musim hari raya pula, perhatian lebih perlu diberikan bagi mengelakkan dicuri.
“Saya berterima kasih kepada pihak kerajaan khususnya Kementerian Pertanian dan Industri Makanan yang memberikan bantuan geran yang akan saya gunakan sebaik mungkin khususnya membaiki kandang,” ujarnya. – K! ONLINE


Batalkan lesen premis yang berdegil – Ismail Sabri
Oleh DIYANATUL ATIQAH ZAKARYA

19 Disember 2020, 5:25 pm
MELAKA – Menteri Kanan (Keselamatan), Datuk Seri Ismail Sabri Yaakob menggesa pihak berkuasa tempatan (PBT) mengambil tindakan tegas termasuk membatalkan lesen pengusaha kelab malam dan pusat hiburan yang berdegil menjalankan operasi.
Beliau berkata, tindakan tegas perlu diambil memandangkan masih banyak kes-kes pelanggaran arahan serta prosedur operasi standard (SOP) berlaku membabitkan pusat hiburan.
“Kerajaan sebelum ini menerusi Majlis Keselamatan Negara (MKN) juga telah memutuskan untuk mengenakan tindakan tegas termasuk membatalkan serta menyenarai hitam lesen perniagaan pusat hiburan terlibat.
“Saya sudah berbincang dengan Menteri Perumahan dan Kerajaan Tempatan (Zuraida Kamaruddin) supaya menyampaikan arahan kita kepada PBT kerana ada kelab malam yang saya lihat masih lagi berdegil,” katanya.
Beliau berkata demikian ketika ditemui selepas merasmikan Mesyuarat Agung Yayasan Pencegahan Jenayah (MCPF) Kali Ke-27 di Hotel Mudzaffar, di sini hari ini
Bagaimanapun beliau menjelaskan, kuasa membatalkan lesen itu terletak di bawah kerajaan negeri walaupun PBT berada di bawah Kementerian Perumahan dan Kerajaan Tempatan (KPKT).

“Saya harap majlis daerah, majlis perbandaran mahupun majlis bandaraya supaya mengikuti saranan-saranan yang dibuat oleh kerajaan Persekutuan.
“SOP ini sudah pun ditetapkan, saya harap penguatkuasaan dapat dibuat bagi menghalang pusat-pusat hiburan ini daripada meneruskan aktiviti haram mereka. Bagi saya (aktiviti itu) haram kerana kita tak benarkan,” katanya.
Dalam pada itu, mengulas mengenai cadangan kerajaan Melaka untuk menjalankan Perintah Kawalan Pergerakan Diperketatkan (PKPD) di Penjara Koreksional Jasin (PKJ), beliau memberitahu perkara itu boleh dilaksanakan sekiranya terdapat usul daripada Kementerian Kesihatan.
“Hari Isnin ini kita ada Mesyuarat Khas Majlis Keselamatan Negara, jadi saya tunggulah kalau ada cadangan (PKPD) di penjara tersebut, tapi biasanya apa yang dicadangkan oleh Kementerian Kesihatan kita akan setuju.
“Ini kerana mereka yang membuat penilaian sesuatu tempat itu perlu diadakan PKPD atau PKPB (Perintah Kawalan Pergerakan Bersyarat), semuanya melalui cadangan Kementerian Kesihatan,” katanya.
Semalam Ketua Menteri Melaka, Sulaiman Md. Ali mencadangkan supaya PKPD dilaksanakan di PKJ susulan peningkatan mendadak kes positif Covid-19 dengan sebanyak 98 kes baharu direkodkan dalam kalangan banduan.-K! ONLINE


‘Private party’ dalam rumah tumpangan
Oleh MOHAMAD FAIZAL HASHIM

19 Disember 2020, 4:32 pm
JOHOR BAHRU – Sebuah rumah tumpangan di Jalan Bakak, Pontian diserbu polis dalam Ops Noda kerana mengadakan ‘private party’, malam tadi.
Dalam kejadian pukul 9.47 malam itu, sepasukan polis terpaksa memecahkan pintu premis tersebut setelah pelanggan di dalam menyorok dan bersembunyi di bahagian belakang premis berkenaan.
Ketua Polis Daerah Pontian, Superintendan Mustafa Bakri Salleh berkata, bertindak atas maklumat orang awam, polis telah menyerbu rumah tumpangan terbabit.
Katanya, semasa serbuan dilakukan, didapati premis terbabit dalam keadaan malap dan terdapat pelanggan berhibur sambil minum minuman keras di dalam premis yang berkunci itu.
“Setelah memperkenalkan diri, polis mendapati semua pengunjung melarikan diri ke bahagian belakang premis dan pihak polis telah mengambil tindakan memecahkan pintu premis terbabit.
“Polis terpaksa memecahkan pintu premis sebelum menahan lima lelaki dan dua wanita tempatan berusia 40 hingga 60 tahun yang berada di dalam premis,” katanya dalam satu kenyataan hari ini.

Mustafa berkata, dalam serbuan itu, polis turut merampas sebuah pembesar suara, dua buah mikrofon, seunit pemain cakera padat, lampu disko dan wang tunai sebanyak RM 200 di bawa ke Ibu Pejabat Polis Daerah ( IPD) Pontian.
“Pemilik premis turut ditahan atas kesalahan menjalankan aktiviti pusat hiburan tanpa lesen dibwah Seksyen 6(2) Enakmen Hiburan dan Tempat-tempat Hiburan( EHDTH) 4/98 Johor.
“Pengunjung premis pula dikenakan kompaun RM1,000 kerana melanggar prosedur operasi standard (SOP) Perintah Kawalan Pergerakan Pemulihan (PKPP) mengikut Peraturan 11 Peraturan-Peraturan Pencegahan dan Pengawalan Penyakit (Langkah-Langkah Di Dalam Kawasan Tempatan Jangkitan) 2020,” katanya. – K! ONLINE


Pejabat LHDN Johor tutup esok
Oleh KHAIRUL MOHD. ALI

19 Disember 2020, 1:41 pm
JOHOR BAHRU – Pejabat Lembaga Hasil Dalam Negeri (LHDN) Johor di sini akan ditutup sementara bagi membolehkan kerja-kerja sanitasi mengikut prosedur operasi standard dijalankan.
Pihaknya dalam satu kenyataan memberitahu, penutupan itu dijadualkan pada hari esok iaitu 20 Disember.
“Dalam tempoh ini, semua pelanggan diminta melakukan kerja-kerja percukaian secara dalam talian.
“Manakala sebarang maklum balas atau pertanyaan boleh dimajukan kepada LHDN melalui talian 03-8911 1000 atau melalui laman rasmi maklum balas pelanggan.hasil.gov.my,” menurut kenyataan itu.
Baru-baru ini beberapa premis di kawasan berhampiran pejabat LHDN turut diarah henti operasi sementara ekoran terdapat kes positif Covid-19 di kawasan berkenaan.
Antara premis yang berdekatan termasuklah pusat beli belah Angsana Johor Bahru Mall yang diarah henti operasi sementara bermula 7 Disember lalu. – K! ONLINE